
1 စဒၫဝံၭ အဖိၪခွၫ စဎွၩ လၧယရုစလံၫ့ အဖၧၩ့, ၦလီၩလၩ့ဆၧ လဂၩ အဆၧချဲၩ့လဖၪလီၫ. 2 ဆၧပျီၩပျီၩလဖၪ အဆၧပျီၩပျီၩနီၪ, ၦလီၩလၩ့ဆၧနီၪ စံၭဝ့ၫဒၪ, ဆၧပျီၩပျီၩလဖၪ အဆၧပျီၩပျီၩ; ဆၧထီးအလူၬမွဲ ဆၧပျီၩပျီၩလီၫ. 3 ကယဲ ဆၧမၩ လၧၦၡၩ မၩဝ့ၫ လမံၩ့လါလါ လၧမု အဖၫ့လၬယီၩ, မွဲအန့ကၩ ဆၧနီၪလမံၩ့လဲၪ. 4 ၦလဆိၩ ဖီၩ့ခွံၬတၭ, ၦလဆိၩဒၪ ဂဲၫထၪ့ဝ့ၫ; အ့ၪမွဲ ဂၪ့ခိၪ အီၪဂုးခၧၫ့ဝ့ၫ အဆိၩအကၠၪလီၫ. 5 မုနီၪ ဂဲၫထၪ့ဆ့, ဒဲမု လၩ့နုၬ, ဒဲလ့ၩစိၩဝ့ၫ ချဲၫ့ချဲၫ့ လၧအလး လၧအဂဲၫထၪ့ဝ့ၫနီၪလီၫ. 6 လံၩနီၪ လ့ၩတီၩဝ့ၫ လၧမုခံၫ့နီၪတၭ, ကၠၪထဲၩ့အၥၭ လၧမုဖၩနီၪ; မၩဝံၩ့ဝၩ့အၥၭ လထံၪဎးဘီၩ့ဎးတၭ, လံၩထဲၩ့ထဲၩ့ဒီၭ ဘဲၫအဝၩ့ၥံၪ အီၪဝ့ၫ အၥိၭဆ့လီၫ. 7 ကယဲ ထံၫချိၬ ထီးအလူၬၥံၪ ယွၩလၩ့ လၧမၫဆမံၭဖၧၩ့ လါနၫ့တၭ, မၫဆမံၭနီၪ ဎွ့ၩဝါအ့ၬ; လၧအလး လၧထံၫချိၬၥံၪ စဲၪ့ထၪ့ခွံၬ လစီၪ့နီၪ, အဝ့ၫၥံၪ ထဲၩ့ထဲၩ့ဒီၭ ထီးအလးနီၪဆ့လီၫ. 8 ကယဲ ၦအဆၧချဲၩ့ၥံၪ မၩပွံၭ ၦၡၩအၥၭ ထီးအလူၬနီၪ, ထီးၦလီၩလၩ့လၬလၩ့ဝ့ၫ ၥ့ၪဝါအ့ၬ; ၦမ့ၬၥၪယိဖၧၩ့ဆၧ လါနၫ့နီၪ, ဘျဲၩယိဝ့ၫအ့ၬ; ဒဲၦနါနီၪ ဘျဲၩနါဂၧၫ့ဆ့အ့ၬ. 9 ဆၧလၧအမိအီၪထၪ့ဝ့ၫနီၪ, မွဲဆၧလၧအအီၪဝဲၩဝ့ၫ; ဒဲဆၧလၧဆၧမၩဝဲၩယူၭနီၪ, မွဲဆၧလၧဆၧမိမၩဝ့ၫဆ့တၭ, လၧမုအဖၫ့လၬယီၩ ဆၧအၥၫ့ အီၪနးမံၩ့အ့ၬ. 10 ယိခွါ, အယီၩမွဲ ဆၧအၥၫ့နီၪ, ဆၧလၧၦစံၭဝ့ၫ အဂဲးဘဲၫနီၪၥ့ၪ, မွဲအအီၪ လမံၩ့မံၩ့ဆ့ဧၪ. အနီၪ အီၪဝဲၩဝ့ၫ လၧဖျိၩ့ လၧပလချုၭ အီၪဒံၭဘၪနီၪလီၫ. 11 ဆၧလၧဖျိၩ့လံၩလံၩလဖၪနီၪ ဆၧနၪ့ထၪ့ဝ့ၫ အီၪအ့ၬ; ဒဲဆၧလၧအမိဂဲၫဝ့ၫလဖၪနီၪ, ၦလၧအမိအီၪထၪ့ လၧခဲၫ့လဖၪနီၪ, အဆၧနၪ့ထၪ့ ဆၧလဖၪနီၪ အဂဲးအကၠီၪ့ မိအီၪဆ့အ့ၬ. 12 ၦလီၩလၩ့ဆၧယၧၩယီၩ, ယမွဲယူၭ စဎွၩ လၧအံၫစရ့လၭ အဖၫ့ခိၪ လၧယရုစလံၫ့ အဖၧၩ့လီၫ. 13 လၧဆၧကိၪ့ဘၪကိၪ့ၥ့ၪ အကၠီၩ့နီၪ, ယအၪ့မၧၫ့ယၥၭ အၪ့ဎူၫ အၪ့ဎၬ ကယဲ ဆၧလမံၩ့လါလါ လၧအကဲၪထၪ့ လၧမူၭခိၪ အဖၫ့လၬယီၩ အဂဲးအကၠီၪ့ ကိၭမံၩ့ဒ့ၭဆ့လီၫ. ဆၧအၪ့ဂူၬမၩဆီၪ့ လမံၩ့ယီၩ ယွၩ ဖ့ၪလၫ့ လၧၦၡၩ အဖိၪခွၫၥံၪ, ဘဲၫၥိၭ အမိမၩဝ့ၫဒၪလီၫ. 14 ကယဲ ဆၧလမံၩ့လါလါ လၧဆၧမၩဝ့ၫ လၧမု အဖၫ့လၬယီၩ, ယဒၪဘၪယူၭ ထီးအလူၬယူၭတၭ, ယိခွါ, ကယဲ ဆၧထီးအလူၬမွဲ ဆၧပျီၩပျီၩ, ဒဲဆၧလၧအမၩခိမၩဝီၩ ၦၥၭဆ့လီၫ. 15 ဆၧလၧအကဲၪ့နီၪ, ဆၧမၩလီၩ့ထၪ့ၥ့ၪအ့ၬ; ဒဲဆၧလၧအလအီၪဘၪနီၪ, ဆၧဝံထၪ့နၬထၪ့ၥ့ၪအ့ၬ. 16 ယချဲၩ့ဆၧ လၧယၥၭဒၪယဝ့ၫ, စံၭဝ့ၫ, ယိခွါ, ယန့ဘၪ ဆၧအဎၧၩ့အဎီဖၭဒိၪ, ဒဲယဆၧကိၪ့ဘၪကိၪ့ၥ့ၪနီၪ အီၪအၪနဲၪ့ဒံၭ ကယဲ ၦလၧအအီၪဆိၫနဲၪ့ယၧၩ လၧယရုစလံၫ့ အဖၫ့ခိၪ ထီးအလူၬတၭ; မွဲမၬ, ယၥၭ မၩယုၩယါ ဆၧဘၪဆဲၫ့ လၧဆၧကိၪ့ဘၪကိၪ့ၥ့ၪ, ဒဲဆၧၥ့ၪယၫ ဆၧအဂဲးအကၠီၪ့နီၪဆ့လီၫ. 17 ဒဲယဒုၭၥ့ၪယၫယၥၭ လၧဆၧကိၪ့ဘၪကိၪ့ၥ့ၪ, ဒဲဒုၭၥ့ၪယၫ ဆၧအဖျု ဒဲဆၧအဂီၩ့နီၪဆ့လီၫ. ယဒၪဘၪ လၧအယီၩလမံၩ့ဆ့မွဲ ဆၧမၩခိမၩဝီၩၦၥၭ လီၫ. 18 အဂဲးဘဲၫယီၩ လၧဆၧကိၪ့ဘၪကိၪ့ၥ့ၪအၪ အဖၧၩ့နီၪ, ဆၧၥုၪ့အုၭၥၭအုၭ အီၪအၪဆ့တၭ; ၦလၧအမၩအၪထၪ့ ဆၧၥ့ၪယၫနီၪ, မၩအၪထၪ့ ဆၧၥုၪ့အုၭၥၭအုၭ ဆ့လီၫ.

1 ယစံၭ လၧယၥၭခံဖၧၩ့, ဂဲၫဘီၪ, ယမိမၩခွါနၧၩ လၧဆၧၥုၪ့ဎွံၫၥၭယီၫ; အခိးမွဲ ၥုၪ့ထိၬၥၭထိၬ လၧဆၧမုၬလၩ အဖၧၩ့ဘီၪ. တၭ, ယိခွါ, အယီၩလမံၩ့မွဲ ဆၧပျီၩပျီၩဆ့လီၫ. 2 ယစံၭ လၧဆၧနံ အဂဲးနီၪ, မွဲဆၧဖျု; ဒဲဆၧမုၬလၩနီၪ မွဲအမၩဆၧနီၪလဲၪ! 3 ယအီၪက့ၪယၥၭ လၧယမိမၩဆီၪ့ထၪ့ ယယၪ လၧစဘံၭထံၫ လါနၫ့တၭ, ယဒုၭၥ့ၪယၫ ယၥၭ လၧဆၧကိၪ့ဘၪကိၪ့ၥ့ၪ; ဒဲဖီၪ့ထၬ ဆၧအဂီၩ့နီၪ, ဘဲၫၥိၭ ယမိဒၪဘၪ ဆၧလၧအဂ့ၩ လၧၦၡၩၥံၪ အဂး, ဆၧလၧအဝ့ၫၥံၪ ကြၨၭမၩ လဆိၩဒၪအၥၭ လၧမူၭခိၪ အဖၫ့လၬနီၪဆ့လီၫ. 4 ယမၩကဲၪထၪ့ ဆၧဖၭဒိၪ လၧယဂးတၭ; ယမၩထၪ့ ဂံၪ့ၥံၪဎၫ့ၥံၪ; ယၥုၪ့လၩ့ စဘံၭမုအလးၥံၪ; 5 ယမၩ ကျိၭလဖၪ ဒဲဆၧၥၪအလးၥံၪတၭ, ယၥုၪ့လၩ့ ၥံၪ့ၥံၪ လၧအၥၪထၪ့ဝ့ၫ ကိၭမံၩ့ဒ့ၭ; 6 ဘဲၫၥိၭ ယမိလူၫလၩ့ ထံၫ လၧအလးဒုၭမဲၪထၪ့ ၥံၪ့ၥံၪနီၪ ယမၩန့ ကမၫၥံၪဆ့လီၫ. 7 ယမၩန့ ဎီးခွၫၥံၪ ဒဲဎီးမုၪၥံၪ, ဒဲဎီးလဖၪ အီၪဖျဲၪ လၧယဂံၪ့ဖၧၩ့နီၪလီၫ. တၭ ယအီၪလၧဘ့ၪၥံၪၥိၪၥံၪ ဒဲဆၧဖိၪဆၧဎါ အဒိၪအဆံၭ, အၪနဲၪ့ဒံၭ ကယဲ ၦအီၪဝဲၩဝ့ၫ လၧယမ့ၬယၫ လၧယရုစလံၫ့ အဖၧၩ့နီၪလီၫ. 8 ယအီၪက့ၪကီၪ့ ကျိၪၥံၪစ့ၩၥံၪ, ဒဲထီၫ့ၥံၪလွ့ၫၥံၪ, ဒဲဆၧလူဒိၪဎွ့ၩဒိၪ လၩ့မဲၩဒၪဆၧ ဘၪဆဲၫ့ လၧစဎွၩၥံၪ, ဒဲထံၫၥံၪခးၥံၪနီၪလီၫ. ယမၩန့ ၦခွၫၥံၫကျံၩဆၧၥံၪ ဒဲၦမုၪၥံၫကျံၩဆၧၥံၪ, ဒဲကယဲ ၦၡၩ အဖိၪခွၫၥံၪ အဆၧမုၬလၩလဖၪ, ဘဲၫ နါဒံၩ့ၥံၪ, ၥၫ့ထီးၥံၪ အၥိၭ, ဒဲၦမၫၥံၪ ဒဲၥံၪမၫလဖၪဆ့ လီၫ. 9 ယ ဒိၪထၪ့တၭ, ယဆၧအၪထၪ့ အၪနဲၪ့ဒံၭ ကယဲ ၦလၧအအီၪဝဲၩဝ့ၫ လၧယမ့ၬယၫ လၧယရုစလံၫ့ အဖၧၩ့ နီၪ, ဒဲယဆၧကိၪ့ဘၪကိၪ့ၥ့ၪ အီၪဂုးခၧၫ့ လၧယဖၧၩ့ဆ့ လီၫ. 10 ဒဲကယဲ ဆၧလမံၩ့လါလါ လၧယမ့ၬၥၪၥံၪ ဆိၫ့န့ဘၪနီၪ, ယ ပဒၩ့ထၬဝ့ၫ နးမံၩ့အ့ၬ; ယပဒၩ့ထၬယၥၭ လၧဆၧၥုၪ့ထိၬၥၭထိၬ နးမံၩ့အ့ၬ; အဂဲးဘဲၫယီၩ ယၥုၪ့ဎွံၫၥၭယီၫ လၧယဆၧဖံၭဆၧမၩ ထီးအလူၬ အဖၧၩ့ တၭ; အနီၪမွဲ ဆၧလၧယန့ကၩ လၧယဆၧမၩ ထီးအလူၬ အဖၧၩ့လီၫ. 11 ထီးနီၪလဖၧၫ့ ယဆၧဖံၭဆၧမၩ လၧယစူၪၥံၪ မၩဝ့ၫ ထီးအလူၬနီၪ, ဒဲဆၧလၧယဒုၭကဲၪထၪ့ လၧယဆၧမၩ အဖၧၩ့နီၪ, ယယိဆီၫ့မီၪ့ အဂဲးအကၠီၪ့ တၭ, ယိခွါ, ဆၧထီးအလူၬနီၪမွဲ ဆၧပျီၩပျီၩ, ဒဲဆၧလၧအမၩခိမၩဝီၩ ၦၥၭတၭ; လၧမု အဖၫ့လၬယီၩ ဆၧအခိးအတၩ အီၪနးမံၩ့အ့ၬ. 12 တၭ ယကၠၪထဲၩ့ယၥၭ ဘဲၫၥိၭ ယမိဒၪဘၪ ဆၧကိၪ့ဘၪကိၪ့ၥ့ၪ ဒဲဆၧအဖျု, ဒဲဆၧအဂီၩ့နီၪဆ့လီၫ. အဂဲးဘဲၫယီၩ ၦလဂၩ လၧအဂဲၫ လၧစဎွၩ အလးခဲၫ့ယီၩ, မွဲအမိမၩ ဆၧနီၪလမံၩ့လဲၪ. ဆၧလၧၦမၩဝဲၩဝ့ၫနီၪ, ၥ့ၪ ဎွ့ၩနီၪလီၫ. 13 ထီးနီၪလဖၧၫ့ ယဒၪဘၪ လၧဆၧကိၪ့ဘၪကိၪ့ၥ့ၪနီၪ ဂ့ၩနဲၪ့ဒံၭ ဆၧအဂီၩ့, ဘဲၫဆၧဖၩ့ ဂ့ၩနဲၪ့ဒံၭ ဆၧခံၭ အၥိၭနီၪလီၫ. 14 ၦကိၪ့ဆၧၥ့ၪ အမ့ၬၥၪၥံၪ အီၪလၧအခိၪဎွံၪဖၧၩ့; အ့ၪမွဲ ၦအဂီၩ့ လ့ၩဆၧ လၧဆၧခံၭကျၩ; မွဲလါနၫ့ဘိၩ ယနၫ့ဆါဒၪယဝ့ၫ, ယဒၪဘၪ လၧဆၧလမံၩ့ဎးနီၪ ဘၪၦၡၩၥံၪ ထီးအလူၬလီၫ. 15 ထီးနီၪလဖၧၫ့ ယစံၭ လၧယၥၭခံဖၧၩ့, ဘဲၫဆၧမၩအၥၭ လၧၦအဂီၩ့ အၥိၭနီၪ, ဆၧမၩအၥၭ လၧယၧၩ ဒၪလ့ၬ ဘဲၫနီၪၥိၭဆ့လီၫ. အခိးမွဲ ယကိၪ့ဆၧၥ့ၪ အၪနဲၪ့ ဘဲၫၥ့ၪလဲၪ. တၭ ယစံၭ လၧယၥၭခံဖၧၩ့နီၪ, အယီၩလမံၩ့မွဲ ဆၧပျီၩပျီၩဆ့လီၫ. 16 အဂဲးဘဲၫယီၩ ဆၧနၪ့ထၪ့ထဲၩ့ ၦကိၪ့ၥ့ၪ အၪနဲၪ့ဒံၭ ၦအဂီၩ့နီၪ, အီၪဝ့ၫ နးဆိၭနးကၠၪအ့ၬ; အဂဲးဘဲၫယီၩ ဆၧလၧအအီၪဝ့ၫ ဘိၩ့နဲၪ့ယီၩ, မိဘၪ ဆၧၥၭနၪ့ခွံၬဝ့ၫ လၧမုနံၩလဖၪ လၧအမိဂဲၫဝ့ၫ အဖၧၩ့နီၪလီၫ. တၭ ၦကိၪ့ဆၧၥ့ၪနီၪ ၥံၫဝ့ၫ ဘဲၫၦအဂီၩ့ အၥိၭ မၬကၨ! 17 ဆၧမၩအၥၭဘဲၫနီၪတၭ, ယမ့ၬလဲၩ ၥၭဂဲၫ့ ဆၧမၧၫ့နီၪ; အဂဲးဘဲၫယီၩ ဆၧမၩ လၧအကဲၪထၪ့ လၧမုအဖၫ့လၬယီၩ မွဲဆၧလၧအဒုၭၥုၪ့အုၭၥၭအုၭယၧၩ; အဂဲးဘဲၫယီၩ ဆၧထီးအလူၬနီၪမွဲ ဆၧပျီၩပျီၩ ဒဲဆၧလၧအမၩခိမၩဝီၩပၥၭလီၫ. 18 မွဲမၬ, ယမ့ၬလဲၩ ၥၭဂဲၫ့ ကယဲ ဆၧလၧယမၩ ဒဲဒုၭကဲၪထၪ့ လၧမုအဖၫ့လၬယီၩ; အဂဲးဘဲၫယီၩ ယမိဒုၭအီၪလၩ့ထး လၧၦလၧအဂဲၫ လၧယလးခဲၫ့ လဂၩ အဂးနီၪလီၫ. 19 အဝ့ၫလဂၩ မိမွဲ ၦကိၪ့ၥ့ၪ ဧၪ, မိမွဲ ၦအဂီၩ့ဧၪ, မွဲပလၫ ၥ့ၪယၫဝ့ၫ လဂၩလဲၪ. မွဲလါနၫ့ဘိၩ အဝ့ၫလဂၩ မိပၧၩ့ဘၪ ယဆၧမၩ လၧယဒုၭကဲၪထၪ့ဝ့ၫ ထီးအလူၬ, ဒဲဆၧလၧယဒုၭနဲၪဖျီၪထၪ့ ယဆၧကိၪ့ၥ့ၪ လၧမုအဖၫ့လၬယီၩ အဖၧၩ့လီၫ. အယီၩလမံၩ့ မွဲဆၧပျီၩပျီၩဆ့လီၫ. 20 အခိးမွဲ ယကၠၪယၥၭ ဘဲၫၥိၭ ယမိမၩဂၭဂီၩ့ ယၥၭ လၧကယဲ ယဆၧမၩ လၧယဒုၭကဲၪထၪ့ လၧမုအဖၫ့လၬ ထီးအလူၬလီၫ. 21 အဂဲးဘဲၫယီၩ ၦလဂၩ လၧအမၩဆၧ လၧဆၧကိၪ့ဘၪကိၪ့ၥ့ၪ အဖၧၩ့, ဒဲလၧဆၧၥ့ၪယၫ အဖၧၩ့, ဒဲလၧဆၧတီၩဆၧလီၩ့ အဖၧၩ့ လါနၫ့တၭ, အဝ့ၫနီၪ ဒုၭအီၪလၩ့ထးဝ့ၫ လၧၦလၧအလမၩဘၪ ဆၧနးမံၩ့ အဂးနီၪလီၫ. အယီၩလမံၩ့မွဲ ဆၧပျီၩပျီၩဆ့, ဒဲဆၧအၧၩ့ဖၭဒိၪလီၫ. 22 အဂဲးဘဲၫယီၩ ၦလဂၩ လၧအမၩဆၧ ထီးအလူၬနီၪ, ဒဲမၩခိမၩဝီၩအၥၭ လၧအဆၧမၩ အဖၧၩ့ လါနၫ့ ဘဲၫနီၪ, မွဲအန့ကၩ ဆၧနီၪလမံၩ့လဲၪ. 23 အဂဲးဘဲၫယီၩ အမုနံၩ ထီးအလူၬလဖၪနီၪ, မွဲဆၧၥုၪ့အုၭၥၭအုၭတၭ, အဆၧအၪ့ဂူၬမၩဆီၪ့နီၪ မွဲန့ၫ ဆၧအဎၧၫ့တၭ; မွဲမၬ, လၧမုနၩလခီၫနီၪ အၥၭ အီၪပွံၭဝ့ၫ ချုၭအ့ၬ. အယီၩလမံၩ့မွဲ ဆၧပျီၩပျီၩဆ့လီၫ. 24 လၧၦၡၩ အၪ့ဆၧအီၩဆၧနီၪ, ဒဲဒုၭမုၬလၩအၥၭ လၧအမၩဆၧ အဖၧၩ့နီၪ, ဆၧဂ့ၩနဲၪ့ဒံၭ အီၪနးမံၩ့အ့ၬ; အယီၩလမံၩ့ဆ့, ယဒၪဘၪ လၧအဂဲၫ လၧယွၩအစူၪဖၧၩ့ လခီၫလီၫ. 25 အဂဲးဘဲၫယီၩ မွဲပလၫ အၪ့ဆၧ ဒဲမၩမုၬလၩအၥၭ အၪနဲၪ့ယၧၩ မိၥ့ၪလဂၩလဲၪ. 26 အဂဲးဘဲၫယီၩ ၦၡၩ အဆၧဂ့ၩ လၧအမ့ၬၥၪဖၧၩ့နီၪ, ယွၩ ဖ့ၪလၫ့ ဆၧကိၪ့ဘၪကိၪ့ၥ့ၪ, ဒဲဆၧၥ့ၪယၫ, ဒဲဆၧၥုၪ့ထိၬၥၭထိၬ; အ့ၪမွဲ ၦဆၧဒဲၩဘၭဖိၪနီၪ, အဝ့ၫ ဖ့ၪလၫ့ ဆၧမၩပွံၭအၥၭ, ဘဲၫၥိၭ အမိဒုၭအီၪကီၪ့ဆၧ လၧအမိဖ့ၪလၫ့ ၦၡၩ လၧအဂ့ၩဝ့ၫ လၧယွၩ အမ့ၬယၫနီၪလီၫ. အယီၩလမံၩ့ဆ့, မွဲဆၧပျီၩပျီၩ, ဒဲဆၧလၧအမၩခိမၩဝီၩ ၦအၥၭလီၫ.

1 ကယဲ ဆၧလမံၩ့လါလါ, ဒဲဆၧကိၪ့ဆၧဖၭ လၧမူၭခိၪ အဖၫ့လၬယီၩ ကိၭမံၩ့ဒ့ၭနီၪ, အီၪဝ့ၫ လၧအဆၧၫ့အထီဒၪဝ့ၫလီၫ. 2 ၦအီၪဖျဲၪဝ့ၫ အဆၧၫ့အထီ; ၦၥံၫဝ့ၫ အဆၧၫ့အထီ; ၦၥုၪ့လၩ့ဖျၭလၩ့ဆၧ အဆၧၫ့အထီ; ထ့ၭန့ခွံၬ ဆၧလၧအဘၪၥုၪ့လၩ့ဖျၭလၩ့ဝ့ၫ အဆၧၫ့အထီ; 3 မၩၥံၫဆၧ အဆၧၫ့အထီ; မၩဘျၪထဲၩ့ဆၧ အဆၧၫ့အထီ; ရိလၩ့ခွံၬဆၧ အဆၧၫ့အထီ; မၩကဲၪထၪ့ဆၧ အဆၧၫ့အထီ; 4 မ့ၬထံၫလၩ့ အဆၧၫ့အထီ; နံ အဆၧၫ့အထီ; ၥုၪ့အုၭၥၭအုၭဆၧ အဆၧၫ့အထီ; ဂဲထုၪ့လံ အဆၧၫ့အထီ; 5 ခွံၬၡိၭခွံၬ လိးလဖၪ အဆၧၫ့အထီ; အၪ့ထုၫ့ကီၪ့ လိးလဖၪ အဆၧၫ့အထီ; ဖိၭဂိၫ့ဆၧ အဆၧၫ့အထီ; ပဒၩ့ဆၧ ဖိၭဂိၫ့ အဆၧၫ့အထီ; 6 အၪ့မၩန့ဆၧ အဆၧၫ့အထီ; ဆၧလၩ့မါခွံၬ အဆၧၫ့အထီ; အီၪက့ၪထၬ ဆၧအဆၧၫ့အထီ; ခွံၬၡိၭခွံၬ ဆၧအဆၧၫ့အထီ; 7 ၡၫ့ယၬ ဆၧအဆၧၫ့အထီ; ဆၭ ဆၧအဆၧၫ့အထီ; အီၪလၩ့မါပံၭ အဆၧၫ့အထီ; ချဲၩ့ဆၧ အဆၧၫ့အထီ; 8 အဲၪ ဆၧအဆၧၫ့အထီ; မ့ၬလဲၩၥၭဂဲၫ့ ဆၧအဆၧၫ့အထီ; ဒုၭဆၧယၩဆၧ အဆၧၫ့အထီ; အီၪဘၪလိၬအိၭလိၬ အဆၧၫ့အထီ လီၫ. 9 ၦလၧအမၩဆၧနီၪ, လၧအဆၧဖံၭဆၧမၩ အဖၧၩ့မွဲ အန့ကၩ ဆၧနီၪလမံၩ့လဲၪ. 10 ဆၧမၩ လၧယွၩ ဖ့ၪလၫ့ ၦၡၩၥံၪ ဘဲၫၥိၭ အမိမၩဝ့ၫနီၪ, ယဒၪဘၪယူၭ ယဝ့ၫယူၭ. 11 ယွၩ မၩကဲၪထၪ့ ကယဲ ဆၧလမံၩ့လါလါ အီၪလၧအဎံၫအလၩ လၧအဆၧၫ့အထီ ဒၪဝ့ၫ; ဒဲအီၪက့ၪ ဆၧကိၪ့ဆၧဖၭ လၧအၥၭခံဖၧၩ့; အ့ၪမွဲ ဆၧလၧယွၩ မၩဝ့ၫပၧၩ့ဝ့ၫ လၧဖျိၩ့ လၧအခၪ့ထံၭ ထီးအထုၬနီၪ, ၦၡၩ နၪ အဂဲးအကၠီၪ့ ၥ့ၪနးဂၩအ့ၬ. 12 လၧၦၡၩ ၥုၪ့ထိၬၥၭထိၬ, ဒဲမၩ ဆၧဂ့ၩ လၧအမၧၫ့ဝ့ၫ အဘိၩ့ဘၭ နီၪ, ယၥ့ၪယၫဆၧ ဂ့ၩနဲၪ့ အနီၪ အီၪလၧယဂး နးမံၩ့အ့ၬ. 13 ဒဲလၧကယဲ ၦၡၩ လဂၩလါလါဆ့ ကြၨၭအၪ့ဆၧအီၩဆၧ, ဒဲမုၬလၩအၥၭ လၧအဆၧဖံၭဆၧမၩ ထီးအလူၬ အဖၧၩ့နီၪ, မွဲဆၧလၧယွၩ ဖ့ၪလၫ့ဝ့ၫဒၪလီၫ. 14 ကယဲ ဆၧလၧယွၩမၩဝ့ၫ လမံၩ့လါလါနီၪ, ယၥ့ၪယၫ လၧအမိအီၪဝ့ၫ အဆိၩဆိၩအကၠၪကၠၪတၭ; ဆၧမၩအၪထၪ့ဝ့ၫ ၥ့ၪနးမံၩ့အ့ၬ, ဆၧမၩလၩ့ၡၩဝ့ၫ ၥ့ၪနးမံၩ့ဆ့အ့ၬ; တၭ ယွၩမၩဝ့ၫ ဘဲၫၥိၭ ၦၡၩၥံၪ မိၥၭမဲၪဆၧ လၧအမ့ၬယၫ လီၫ. 15 ဆၧလၧအအီၪဝဲၩယူၭနီၪ အီၪဘိၩ့နဲၪ့ယီၩ ဆ့; ဒဲဆၧလၧအမိအီၪဝ့ၫနီၪ, အီၪဝဲၩယူၭဆ့တၭ; ယွၩ အၪ့ကံၩ့ထဲၩ့ဆၧ လၧအဖီၩ့ခွံၬယူၭနီၪလီၫ. 16 မၩဒီၭလဖၧၫ့ လၧမုအဖၫ့လၬယီၩ ယဒၪ ဆၧစ့ၩရၫ့အလးတၭ, ဆၧအၧၩ့ဆၧၥၫ့ အီၪထီးနီၪဆ့; ဒဲဆၧတီၩဆၧလီၩ့အလးတၭ, ဆၧလတီၩလလီၩ့ဘၪနီၪ အီၪထီးနီၪ ဆ့လီၫ. 17 ယစံၭ လၧယၥၭခံဖၧၩ့, ယွၩ မိစ့ၩရၫ့ ၦအတီၩအလီၩ့, ဒဲၦလတီၩလလီၩ့ဘၪ; အဂဲးဘဲၫယီၩ လၧကယဲ ဆၧကိၪ့ဆၧဖၭ အဂး, ဒဲလၧကယဲ ဆၧဖံၭဆၧမၩ လမံၩ့လါလါ အဂးနီၪ, အဆၧၫ့အထီ အီၪဝ့ၫလီၫ. 18 ယစံၭ လၧယၥၭခံဖၧၩ့ လၧၦၡၩၥံၪ အဂဲးအကၠီၪ့နီၪ, လၧယွၩ မိမၩခွါ အဝ့ၫၥံၪ; ဘဲၫၥိၭ အဝ့ၫၥံၪ မိဒၪဘၪ လၧအနၫ့ဆါဒၪဝ့ၫ မွဲဆၧဖိၪဆၧဎါလီၫ. 19 အဂဲးဘဲၫယီၩ ဆၧလၧအဘၪ ၦၡၩၥံၪနီၪ, ဘၪ ဆၧဖိၪဆၧဎါဆ့တၭ; ဆၧလမံၩ့ဎး ဒၪလ့ၬ ဘၪ အဝ့ၫၥံၪနီၪ; ဘဲၫၦလဂၩ ၥံၫဝ့ၫ အၥိၭနီၪ, ဆၧလဒုၩနီၪ ၥံၫဝ့ၫ ဘဲၫနီၪၥိၭဆ့; မွဲမၬ, အဝ့ၫၥံၪ ထီးအလူၬ အီၪလၧဆၧၥၪ လမံၩ့ဎးတၭ; ၦၡၩနီၪ အီၪလၧဆၧဖိၪဆၧဎါ အဖၫ့ခိၪ ဆ့အ့ၬ; အဂဲးဘဲၫယီၩ ဆၧထီးအလူၬနီၪမွဲ ဆၧပျီၩပျီၩလီၫ. 20 ဆၧထီးအလူၬ လ့ၩထီၩ့ လၧအလး လစီၪ့ဎးတၭ, ဆၧထီးအလူၬမွဲ ဂၪ့ခိၪအမုၬတၭ, ကဲၪထၪ့ထဲၩ့ဒီၭ လၧဂၪ့ခိၪအမုၬဆ့လီၫ. 21 ၦၡၩအၥၭနီၪ လ့ၩထၪ့ လၧထၭလစီၪ့, ဒဲဆၧဖိၪဆၧဎါ အၥၭ လ့ၩလၩ့ လၧဂၪ့ခိၪနီၪ, မွဲပလၫ ၥ့ၪယၫဝ့ၫ လဂၩလဲၪ. 22 လၧၦၡၩ မိၥုၪ့ထိၬၥၭထိၬ လၧအဆၧဖံၭဆၧမၩဒၪဝ့ၫ အဖၧၩ့နီၪ, ယဒၪဘၪဆၧ ဂ့ၩနဲၪ့ အနီၪ နးစီၪ့အ့ၬ; အဂဲးဘဲၫယီၩ ဆၧနီၪမွဲ လၧအဂးဆ့လီၫ. အဂဲးဘဲၫယီၩ မွဲပလၫ မိဒုၭဒၪဘၪ အဝ့ၫ လဂၩ လၧဆၧလၧအမိအီၪ လၧအလးခဲၫ့နီၪ လဂၩလဲၪ.

1 တၭ ယကၠၪယၥၭနီၪ, ဒဲယိဆီၫ့မီၪ့ ကယဲ ဆၧမၩနၧၩ့မၩစၪ လမံၩ့လါလါ လၧဆၧမၩဝ့ၫ လၧမုအဖၫ့လၬယီၩ တၭ; ယဒၪဘၪ ၦဘၪ ဆၧမၩနၧၩ့မၩစၪလဖၪ အမ့ၬထံၫလၩ့, ဒဲၦမၩမုၬထၪ့ အဝ့ၫၥံၪနီၪ အီၪနးဂၩဆ့အ့ၬ; ဒဲလၧၦလၧအမၩနၧၩ့မၪစၪ အဝ့ၫၥံၪ အအီၪလခီၫနီၪ, ဆၧအစီၩ့အမၩ့ အီၪဝ့ၫ; အ့ၪမွဲ အဝ့ၫၥံၪနီၪ ၦမၩမုၬထၪ့ဝ့ၫ အီၪနးဂၩအ့ၬ. 2 အခိးမွဲ ယအၪ့အူၭ ၦၥံၫ လၧအၥံၫထလၧၫ့ခွံၬနီၪ အၪနဲၪ့ဒံၭ ၦမၧၫ့ လၧအမၧၫ့ဒံၭနီၪဆ့လီၫ. 3 မွဲမၬ, ၦလၧအလအီၪဒံၭဘၪနီၪ, လၧအလဒၪဒံၭဘၪ ဆၧမၩအၧၩ့ၥံၪ လၧဆၧမၩဝ့ၫ လၧမုအဖၫ့လၬယီၩ, ဂ့ၩနဲၪ့ အဝ့ၫၥံၪ နံၫဂၩလူၬလီၫ. 4 မၩဒီၭလဖၧၫ့, ယယိဆီၫ့မီၪ့ ကယဲ ဆၧဖံၭဆၧမၩ လမံၩ့လါလါ, ဒဲဆၧမၩဘီၪထၪ့ယီၫထၪ့နီၪ, လၧဆၧယီၩလမံၩ့ အကၠီၩ့တၭ, ၦၡၩဘၪ ဆၧၥၭခ့ၬဝ့ၫ လၧအထံၩအၥိၭ; အယီၩမွဲ ဆၧပျီၩပျီၩ ဒဲဆၧမၩခိမၩဝီၩ ၦအၥၭ ဆ့လီၫ. 5 ၦအဂီၩ့နီၪ ဖဲးၥဲၫ အစူၪတၭ, အၪ့ အယၪဒၪဝ့ၫလီၫ. 6 စူၪလခီၫ ဎွ့ၩဝ့ၫ အီၪလၧဆၧၡူၪဆၧမုၬနီၪ, ဂ့ၩနဲၪ့ဒံၭ စူၪနံၫခီၫ ဎွ့ၩဝ့ၫ လၧဆၧမၩပွံၭၥၭ, ဒဲဆၧမၩခိမၩဝီၩ ၦအၥၭနီၪလီၫ. 7 ထီးနီၪလဖၧၫ့ ယကၠၪယၥၭတၭ, ယဒၪဘၪ ဆၧပျီၩပျီၩ လၧမုအဖၫ့လၬယီၩလီၫ. 8 ၦအီၪလဂၩတၭ, နံၫဂၩလဂၩ အီၪအ့ၬ; မွဲမၬ, အဝ့ၫလဂၩ အဖိၪအီၪအ့ၬ, အထၧၫ့ဖုဝဲခွၫ အီၪအ့ၬ; မွဲလါနၫ့ဘဲၫနီၪတၭ, အမၩဆၧဖံၭဆၧ ထီးအလူၬနီၪ ထုၬၥ့ၪအ့ၬ; အမ့ၬၥၪၥံၪ ယိအဎၧၩ့အဎီနီၪ ဘျဲၩၥ့ၪဆ့အ့ၬ; တၭ ယမၩ ဆၧယီၩ လၧပလၫ အဂးလဲၪနီၪ, ဒဲမၩလၩ့ဖၭ ယၥၭ လၧဆၧအဂ့ၩနီၪ အဂဲးဘဲၫၥ့ၪလဲၪ, စံၭဝ့ၫဒၪဆ့အ့ၬ. အယီၩလမံၩ့မွဲ ဆၧပျီၩပျီၩဆ့; မွဲမၬ, မွဲဆၧမၩပွံၭၥၭ နၭလ့ၬလီၫ. 9 ၦနံၫဂၩနီၪ ဂ့ၩနဲၪ့ဒံၭ ၦလဂၩ; အဂဲးဘဲၫယီၩ အလံၩ့အလဲၫ ဂ့ၩ လၧအမၩဆၧ အဂးလီၫ. 10 အဂဲးဘဲၫယီၩ အ့ၪလၩ့ထံၩဖါ, ၦလဂၩ မိဘိၭဂဲထုၪ့ အၥိၭ လဂၩနီၪ; အ့ၪမွဲ ၦလၧအလၩ့ထံၩဖါနီၪ အ့ၪအီၪဝ့ၫ လဂၩဎးတၭ, ဘၪအၡၪ့လီၫ. အဂဲးဘဲၫယီၩ ၦဂူၫဂၩ လၧအမိဘိၭဂဲထုၪ့ဝ့ၫနီၪ အီၪနးဂၩအ့ၬ. 11 မၩဒီၭ, ၦနံၫဂၩ အ့ၪမံၫနၩ့ လစီၪ့ဎးနီၪ လၧၩ့ထၪ့ဝ့ၫ, အ့ၪမွဲ ၦလဂၩဎးလၧၩ့ မိၥ့ၪ ဘဲၫၥ့ၪလဲၪ. 12 အဒုၪအဒၩ အ့ၪမၩနၧၩ့မၩစၪဝ့ၫနီၪ, ၦနံၫဂၩ မိပဒၩ့ထၬဝ့ၫ; တၭ ဖျံၩလဘီၩ့ လၧၦဖီၩ့ဝ့ၫ ၥၧၫ့နိၩ့ နီၪ, ထ့ၬဝ့ၫ ချဲၫ့အ့ၬ. 13 ဖိၪၥၪလဂၩမွဲ ၦၡၪ့ဖိၪယၬဖိၪ လါနၫ့နီၪ, အ့ၪအီၪ လၧဆၧကိၪ့ဘၪကိၪ့ၥ့ၪတၭ, ဂ့ၩနဲၪ့ဒံၭ စဎွၩ လၧအၥၭၡါ ဒဲလၧအမွဲ ၦအဂီၩ့ လၧၦအၪ့ၥီၪ့ဝ့ၫ လၥ့ၪဘၪနီၪလီၫ. 14 အဂဲးဘဲၫယီၩ စဲၪ့ထၪ့ခွံၬဝ့ၫ လၧထီၫ့ဖၧၩ့ ဘဲၫၥိၭ အမိကဲၪ စဎွၩ; အ့ၪမွဲ ၦအီၪဖျဲၪ လၧအဘၩ့အမုး အဖၧၩ့နီၪ, ကဲၪ ၦၡၪ့ဖိၪယၬဖိၪလီၫ. 15 ယဒၪဘၪ ကယဲ ၦမၧၫ့ဝ့ၫ, လၧအလ့ၩဆၧ လၧမုအဖၫ့လၬယီၩ ထီးအလူၬ, အီၪဝ့ၫ လၧဖိၪၥၪ နံၫဂၩလဂၩ လၧအမိဆၧၫ့ထုၪ့ဝ့ၫ လၧအလးနီၪလီၫ. 16 ၦခမျၧးၥံၪ လၧအအီၪဝဲၩဝ့ၫ လၧအဝ့ၫၥံၪ အမ့ၬယၫနီၪ, အထုၬ အီၪနးစီၪ့အ့ၬ; တၭ ၦလၧအဂဲၫလၧခဲၫ့နီၪ ၥုၪ့ထိၬၥၭထိၬ လၧအဖၧၩ့ဆ့အ့ၬ. အယီၩလမံၩ့မွဲ တၡါ ဆၧပျီၩပျီၩဆ့, ဒဲဆၧမၩခိမၩဝီၩ ၦအၥၭလီၫ.

1 ထီးန အ့ၪလ့ၩစိၩ လၧယွၩအဂံၪ့နီၪ, ယိ နခၪ့ဘီၪ; ခိၭနၪ ဆၧနီၪ ဂ့ၩနဲၪ့ဒံၭ ဆၧလု လၧၦအဂီၩ့ၥံၪ လုထၪ့ဝ့ၫ; အဂဲးဘဲၫယီၩ အဝ့ၫၥံၪ မၩ ဆၧအၧၩ့နီၪ, ဆီၫ့မီၪ့ဝ့ၫ အဂဲးအကၠီၪ့အ့ၬ. 2 ထီးမၩဆီၪ့ဆၧ လၧနနိၭ လဂ့ၩ; ထီး မၩနၥၭ လၧနမိချဲၩ့ထၪ့ဆၧ အဆိၫအချဲၫ့ လၧယွၩ အမ့ၬယၫနီၪ လဂ့ၩ; အဂဲးဘဲၫယီၩ ယွၩ အီၪဝ့ၫ လၧမူၭခိၪ တၭ, နဝ့ၫဒၪ နအီၪလၧဂၪ့ခိၪချိၫ့ယီၩ; မၩအၥၭဘဲၫနီၪတၭ, မွဲနဆၧချဲၩ့ၥံၪ အီၪၡၩခိၬထံၪဘီၪ. 3 အဂဲးဘဲၫယီၩ ဆၧမံၫမး ဂဲၫဝ့ၫ လၧဆၧမၩကၩ အၪအၪလ့ၬ အကၠီၩ့တၭ; ၦအဂီၩ့အလူနီၪ လၧအဆၧချဲၩ့ အၪထံၪ အကၠီၩ့နီၪလီၫ. 4 ထီးန အ့ၪဆိၪလၩ့နၥၭ လၧယွၩနီၪ, မၩလၧၫ့ထၪ့ဎွ့ၩထၪ့ဆံၭ; အဂဲးဘဲၫယီၩ ၦအဂီၩ့နီၪ ဘၪအၥၭအ့ၬ; ဆၧလၧနဆိၪလၩ့နၥၭနီၪ မၩလၧၫ့ထၪ့ဎွ့ၩထၪ့ဆံၭ. 5 န အ့ၪလဆိၪလၩ့ဘၪနၥၭနီၪ, ဂ့ၩနဲၪ့ဒံၭ လၧနဆိၪလၩ့နၥၭ ဒဲလမၩလၧၫ့ထၪ့ဎွ့ၩထၪ့ဘၪနီၪလီၫ. 6 နနိၭနီၪ, မွဲအထီးဒုၭမၪဘၪ နမိၡါ လဂ့ၩ; ထီးစံၭ လၧဆၧအၥီၫ့ အမ့ၬယၫနီၪ, မွဲဆၧဘၪအ့ၬနီၪ လဂ့ၩ; ယွၩ မိၥၭထၪ့ လၧနလူ အကၠီၩ့, ဒဲမၩဂၭဂီၩ့ နစူၪ အဆၧမၩနီၪ, မွဲအဂဲးဘဲၫၥ့ၪလဲၪ. 7 အဂဲးဘဲၫယီၩ လၧဆၧမံၫမး အၪအၪလ့ၬ အကျၩနီၪ, ဆၧပျီၩပျီၩ အီၪဝ့ၫဆ့, ဒဲလၧဆၧချဲၩ့ အၪထံၪနီၪ မွဲဘဲၫနီၪၥိၭဆ့လီၫ. အ့ၪမွဲ နဝ့ၫဒၪ ၥၭမဲၪယွၩဆံၭ. 8 လၧထံၫၥံၪခးၥံၪ အဖၧၩ့နီၪ, န အ့ၪဒၪဘၪ ဆၧမၩအၧၩ့မၩနၭ ၦၡၪ့ဖိၪယၬဖိၪၥံၪ, ဒဲဆၧဘိၭကၠၪခွံၬ ဆၧစ့ၩရၫ့ ဒဲဆၧအတီၩနီၪတၭ, ထီးထီၫမံၫထီၫမၪ လၧဆၧနီၪ အကၠီၩ့ လဂ့ၩ; အဂဲးဘဲၫယီၩ လၧၦအထီၫအဖၫ့ခိၪနီၪ ၦအထီၫနဲၪ့ဒံၭ အီၪဝ့ၫ လဂၩ လၧအယိဆၧနီၪ, မွဲမၬ, ၦအထီၫထုၬလဂၩ အီၪလၧအဝ့ၫၥံၪ အဖၫ့ခိၪလီၫ. 9 လၧနီၪအမ့ၬယၫ ဆၧလၧဂၪ့ခိၪ ဒုၭကဲၪထၪ့နီၪ, မွဲလၧၦကိၭဂၩဒ့ၭ အဂးတၭ; စဎွၩ အနၫ့ဆါနီၪ န့ဘၪ အဆၧ လၧဆံၬၥံၪနၩၥံၪ အကၠီၩ့နီၪလီၫ. 10 ၦလၧအအဲၪ စ့ၩလဂၩနီၪ မံၫ့ၥုၪ့မံၫ့ၥၭ လၧစ့ၩ အကၠီၩ့ ၥ့ၪအ့ၬ; ၦလၧအအဲၪ စူၪလးခၪ့ခိၪ အၪလ့ၬနီၪ မံၫ့ၥုၪ့မံၫ့ၥၭ လၧဆၧအၪထၪ့ အကၠီၩ့ ၥ့ၪဆ့အ့ၬ. အယီၩလမံၩ့မွဲ ဆၧပျီၩပျီၩဆ့လီၫ. 11 ထီးဆၧဖိၪဆၧလံၩၥံၪ အ့ၪအၪထၪ့နီၪ, ၦလၧအအၪ့ဝ့ၫ အၪထၪ့ဆ့တၭ; ၦကဲၪအကဆါနီၪ, အ့ၪလမွဲဘၪ လၧဆၧယိဖၧၩ့မုၬ လၧအမ့ၬၥၪၥံၪနီၪ, မွဲအန့ကၩ ဆၧနီၪလမံၩ့လဲၪ. 12 ၦလၧအမၩဆၧနီၪ, အၪ့ဆၧ အၪမွဲဂ့ၩ ၡၩမွဲဂ့ၩ, မံၫဝ့ၫမုၬလ့ၬ; အ့ၪမွဲ ၦ၁ထံၫနီၪ လၧအဆၧအီၪ အၪအၪလ့ၬ အကၠီၩ့တၭ, မံၫန့အ့ၬ. 13 လၧမုအဖၫ့လၬယီၩ ဆၧအၧၩ့ဖၭဒိၪလမံၩ့ ယဒၪဘၪယူၭ, မွဲ အယီၩ, ဆၧအဎၧၩ့အဎီဘၪ ဆၧအီၪက့ၪထၬဝ့ၫ လၧအကဆါၥံၪ အဂး လါနၫ့နီၪ, မၩဂၭဂီၩ့ အဝ့ၫၥံၪ လီၫ. 14 အ့ၪမွဲ ဆၧအဎၧၩ့အဎီလဖၪနီၪ, ဘၪ ဆၧဂၭဂီၩ့ လၧဆၧမၩအၧၩ့ အကၠီၩ့နီၪလီၫ. ၦလဂၩနီၪ, ထၪ့ဖိၪ အဖိၪခွၫတၭ, ဆၧအီၪ လၧအစူၪဖၧၩ့ နးမံၩ့အ့ၬ. 15 ဘဲၫအဂဲၫထၪ့ လၧအမိအဒၧၩ့လးဖၧၩ့ အၥိၭနီၪ, လၧအဂဲၫအီၪဘိၪ့ဝ့ၫတၭ, ဘၪထဲၩ့ထဲၩ့ ဘဲၫနီၪၥိၭဆ့; လၧအဆၧဖံၭဆၧမၩ အကၠီၩ့နီၪ, ဆၧလၧအမိမၩန့ လၧအစူၪဖၧၩ့ ထဲၩ့ဆိၬဝ့ၫနီၪ အီၪနးမံၩ့အ့ၬ. 16 လၧကယဲ ဆၧလမံၩ့လါလါ ထီးအလူၬ အကၠီၩ့နီၪ, ဘဲၫအဂဲၫဝ့ၫ အၥိၭတၭ, ဘၪထဲၩ့ဝ့ၫ ဘဲၫနီၪၥိၭဆ့လီၫ. အယီၩလမံၩ့မွဲ ဆၧအၧၩ့ဖၭဒိၪဆ့လီၫ. တၭ ၦလၧအမၩဆၧ လၧလံၩ အဂး လဂၩနီၪ, မိန့ကၩ ဆၧနီၪလမံၩ့လဲၪ. 17 လၧအမုနံၩ ထီးအလူၬလဖၪနီၪ, အဝ့ၫနီၪ, အၪ့ဆၧ လၧဆၧခံၭ အဖၧၩ့တၭ; အီၪလၧဆၧၥုၪ့အုၭၥၭအုၭအၪ, ဒဲဆၧခိဆၧဝီၩ ဒဲဆၧမၩခိထၪ့အၥၭ အၪမၬဆ့လီၫ. 18 ယိခွါ, ဆၧလၧယဒၪဘၪယူၭ; ၦလဂၩ အၪ့ဆၧအီၩဆၧ, ဒဲမုၬလၩအၥၭ လၧအဆၧဖံၭဆၧမၩ ထီးအလူၬ အဖၧၩ့, လၧအမၩကဲၪထၪ့ဝ့ၫ လၧမုအဖၫ့လၬ, လၧအမုနံၩ ထီးအလူၬ အဖၧၩ့နီၪ, ဘဲၫယွၩ ဖ့ၪလၫ့ဝ့ၫ အၥိၭ, မွဲဂ့ၩဒၪဆၧ; အဂဲးဘဲၫယီၩ ဆၧနီၪ မွဲလၧအဂးလီၫ. 19 ကယဲ ၦၡၩ လဂၩလါလါ လၧယွၩ ဖ့ၪလၫ့ ဆၧအဎၧၩ့အဎီ ဒဲစူၪလးခၪ့ခိၪလဖၪနီၪ, ဒဲဖ့ၪလၫ့ အစီၩ့အမၩ့ ဘဲၫအအၪ့ဝ့ၫ မိၥ့ၪ အၥိၭနီၪ, ဒဲမၩန့ အဆၧ, ဒဲၥုၪ့ထိၬၥၭထိၬ လၧအဆၧဖံၭဆၧမၩ အဖၧၩ့နီၪ; အယီၩမွဲ ယွၩအဆၧဖ့ၪလၫ့လီၫ. 20 အဂဲးဘဲၫယီၩ မွဲအဆီၫ့မီၪ့ အမုနံၩလဖၪ လၧအမၧၫ့ဝ့ၫနီၪ အဂဲးအကၠီၪ့ အၪအ့ၬ; အဂဲးဘဲၫယီၩ ယွၩ ချဲၩ့ဆၧၫ့ဝ့ၫ လၧအၥုၪ့ထိၬၥၭထိၬဝ့ၫ လၧအၥၭခံဖၧၩ့လီၫ.

1 ယ ဒၪဘၪ ဆၧအၧၩ့လမံၩ့ လၧမုအဖၫ့လၬယီၩတၭ, အီၪဝ့ၫ လၧၦၡၩ အကျၩ အၪအၪလ့ၬဆ့လီၫ. 2 ၦလဂၩ လၧယွၩဖ့ၪလၫ့ ဆၧအဎၧၩ့အဎီ, စူၪလးခၪ့ခိၪၥံၪ, ဒဲဆၧလၩဆၧဖၩ့, ဘဲၫၥိၭ ကယဲ ဆၧလမံၩ့လါလါ လၧအဆိၫ့န့ဘၪ ကိၭမံၩ့ဒ့ၭနီၪ အီၪဝ့ၫ ထီးအလူၬ လါနၫ့တၭ; ယွၩ ဖ့ၪလၫ့ အစီၩ့အမၩ့ လၧအမိအၪ့ဝ့ၫနီၪအ့ၬ; အ့ၪမွဲ ၦဂူၫဂၩ အၪ့ဝ့ၫဒၪလီၫ. အယီၩမွဲ ဆၧပျီၩပျီၩ, ဒဲမွဲဝ့ၫ ဆၧဆၫအၧၩ့ဖၭဒိၪဆ့လီၫ. 3 ၦလဂၩ အ့ၪထၪ့ဖိၪ လယၩနီၪ, ဒဲမၧၫ့ဝ့ၫ အၪနံၪ့, ဘဲၫၥိၭ အနံၩလဖၪ ဒဲအနံၪ့လဖၪ အီၪဝ့ၫ အၪအၪလ့ၬနီၪ; ဒဲအ့ၪလလၧၫ့ဎွ့ၩဘၪ လၧဆၧဂ့ၩနီၪ, ဒဲလန့ဘၪ ဆၧခုၪ့လၩ့ဘၧၩ့ဝ့ၫတၭ; ယစံၭ, ဂူၭလၩ့ဎွံၪ ဂ့ၩနဲၪ့ အနီၪဒံၭလီၫ. 4 အဂဲးဘဲၫယီၩ ဆၧဂဲၫထၪ့ ပျီၩပျီၩနီၪ, ဒဲထဲၩ့ထဲၩ့ လၧဆၧခံၭ အဖၧၩ့တၭ, အမံၩ့ မိဘၪ ဆၧမၩလၩ့ဘံၭခွံၬဝ့ၫ လၧဆၧခံၭနီၪလီၫ. 5 လၧနီၪအမ့ၬယၫ လဒၪဘၪ မုနီၪတၭ, ၥ့ၪယၫဆၧ နးမံၩ့ဆ့အ့ၬ; အယီၩ အီၪပွံၭ အၪနဲၪ့ဒံၭ ဂူၫဂၩလဂၩနီၪလီၫ. 6 မွဲမၬ; အဝ့ၫဒၪ အ့ၪမၧၫ့ အနံၪ့လထီၫ့ နံၫဘျၩ့ လါနၫ့တၭ, ဒၪဘၪ ဆၧဂ့ၩ နးမံၩ့အ့ၬ. ၦထီးအလူၬနီၪ လ့ၩထီၩ့ လၧအလးလစီၪ့ဎး မွဲအ့ၬဧၪ. 7 ၦၡၩ အဆၧမၩ ထီးအလူၬနီၪ မွဲလၧအနိၭ အဂး လါနၫ့တၭ, ဘျဲၩအၪ့ဆ့အ့ၬ. 8 အ့ၪမွဲဘဲၫနီၪတၭ, ၦကိၪ့ဆၧ ၥ့ၪလဂၩနီၪ န့ကၩဆၧ အၪနဲၪ့ဒံၭ ၦအဂီၩ့ ဘဲၫၥ့ၪလဲၪ! မွဲမၬ, ၦၡၪ့ဖိၪ လၧအၥ့ၪယၫ လ့ၩဆၧ လၧၦမၧၫ့ အမ့ၬယၫ အဂဲးအကၠီၪ့နီၪ အီၪလၧဆၧနီၪလမံၩ့လဲၪ. 9 ဆၧလၧအမ့ၬၥၪၥံၪ ဒၪဘၪနီၪ, မွဲဆၧဂ့ၩနဲၪ့ဒံၭ ၥၭဆိၫ့ဆၧ လ့ၩဝံၩ့ဝၩ့အၥၭနီၪ, ဆံၭအၪလဲၪ! အယီၩမွဲ ဆၧပျီၩပျီၩဆ့, ဒဲဆၧလၧအမၩခိမၩဝီၩ ၦၥုၪ့ၦၥၭလီၫ. 10 ကယဲ ဆၧလမံၩ့လါလါ လၧအအီၪနီၪ, ဆၧကိၭဝဲၩအမံၩ့ လၧဖျိၩ့, ဒဲဆၧၥ့ၪယၫဝ့ၫ လၧၦၡၩ အနၫ့ဆါ အဂဲးအကၠီၪ့တၭ, အဝ့ၫ ဂဲးလိၬတ့ၭလိၬ လၧၦလၧအဆီၪ့နဲၪ့ (ယွၩ) လဂၩနီၪၥ့ၪအ့ၬ. 11 ဆၧမၩအၥၭဘဲၫနီၪတၭ, လၧဆၧချဲၩ့ၥံၪ မၩအၪထၪ့ ဆၧပျီၩပျီၩ အၪအၪလ့ၬ အကၠီၩ့နီၪ; မွဲၦၡၩ န့ကၩ ဆၧနီၪလမံၩ့လဲၪ. 12 အဂဲးဘဲၫယီၩ ၦၡၩ မၧၫ့ဝ့ၫ အယီၩလကၠၪတၭ, ဆၧဂ့ၩ လၧအဂးနီၪ, မွဲ ပလၫ ၥ့ၪယၫဝ့ၫ လဂၩလဲၪ; အဆၧမၧၫ့ပျီၩပျီၩ အမုနံၩလဖၪ ထီးအလူၬနီၪ လူၬဝ့ၫ ဘဲၫဆၧလၩၡူၪ အၥိၭနီၪ; အဂဲးဘဲၫယီၩ လၧအဝ့ၫဒၪ အလးခဲၫ့ လၧမုအဖၫ့လၬ ဆၧမိမၩအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, မွဲပလၫ လီၩဖျီၪထၪ့ မိၥ့ၪလဂၩလဲၪ.

1 ဆၧအမံၩ့အၥၪ ဂ့ၩနီၪ, ဂ့ၩနဲၪ့ဒံၭ ၥိၪနၧၫ့မၧၫ့ လၧအလူဒိၪဎွ့ၩဒိၪ; ဒဲၦၥံၫဝ့ၫ အမုနံၩနီၪ ဂ့ၩနဲၪ့ဒံၭ အီၪဖျဲၪဝ့ၫ အမုနံၩနီၪလီၫ. 2 ၦလ့ၩ လၧဆၧၥုၪ့အုၭၥၭအုၭ အဂံၪ့ နီၪ, ဂ့ၩနဲၪ့ဒံၭ လ့ၩဆၧ လၧဆၧမၩဘိၪ့မၩထး အဂံၪ့လီၫ. အဂဲးဘဲၫယီၩ အနီၪမွဲ ကယဲ ၦၡၩ ထီးအလူၬ အထုၬတၭ; ၦအမၧၫ့ၥံၪ မိဆီၫ့မီၪ့ဝ့ၫ အဂဲးအကၠီၪ့ လၧအၥၭခံဖၧၩ့လီၫ. 3 ဆၧၥုၪ့အုၭၥၭအုၭ ဂ့ၩနဲၪ့ဒံၭ ဆၧနံဆၧကွ့ၩ, အဂဲးဘဲၫယီၩ လၧမ့ၬလၩ့ၡါ အကၠီၩ့နီၪ, ၥၭဂ့ၩထၪ့လခီၫလီၫ. 4 ၦကိၪ့ဆၧၥ့ၪအၥၭ အီၪလၧဆၧၥုၪ့အုၭၥၭအုၭ အဂံၪ့ဖၧၩ့ အ့ၪမွဲ ၦအဂီၩ့အၥၭ အီၪလၧဆၧနံဆၧကွ့ၩ အဂံၪ့ဖၧၩ့လီၫ. 5 ၦခိၭနၪ ၦကိၪ့ဆၧၥ့ၪ အဆၧအၪ့ၥီၪ့နီၪ, ဂ့ၩနဲၪ့ဒံၭ ခိၭနၪ ၦအဂီၩ့ အဆၧၥံၫကျံၩနီၪလီၫ. 6 အဂဲးဘဲၫယီၩ ဘဲၫ ဆၧဆူၪၥံၪ အၥီၫ လၧဖၧၩ့ အဖၫ့လၬနီၪ ၦအဂီၩ့ နံဝ့ၫမွဲ ဘဲၫနီၪၥိၭဆ့လီၫ. အယီၩမွဲ ဆၧပျီၩပျီၩဆ့လီၫ. 7 မွဲမၬ, ဆၧမၩအၧၩ့မၩနၭနီၪ ဒုၭဖျုထၪ့ ၦကိၪ့ဆၧၥ့ၪ တၭ; လၬဆီၪ့နီၪ မၩဂၭဂီၩ့ ၦၥုၪ့ၦၥၭလီၫ. 8 ဆၧအထုၬနီၪ ဂ့ၩနဲၪ့ဒံၭ ဆၧအခၪ့ထံၭတၭ; ၦလၧအအွံၪၥၭဆၧၩ့ဆၧနီၪ, ဂ့ၩနဲၪ့ဒံၭ ၦအီၪက့ၪထၪ့ထီၫအၥၭလီၫ. 9 ထီး မၩချဲၫ့ လၧနၥၭဖၧၩ့ ဘဲၫန မိၥၭထၪ့ဆၧ အၥိၭနီၪ လဂ့ၩ; အဂဲးဘဲၫယီၩ ဆၧၥၭထၪ့နီၪ အီၪပွံၭဝ့ၫ လၧၦအဂီၩ့ အၥၭနၫဖၧၩ့နီၪလီၫ. 10 မုနံၩၥံၪ လၧဖျိၩ့နီၪ ဂ့ၩနဲၪ့ဒံၭ ဘိၩ့နဲၪ့ယီၩ, မွဲအဂဲး ဘဲၫၥ့ၪလဲၪ, ထီးစံၭ နဝ့ၫ လဂ့ၩ; အဂဲးဘဲၫယီၩ နအၪ့စၪ့ ဆၧအဂဲးအကၠီၪ့နီၪ, မွဲဆၧကိၪ့ဘၪကိၪ့ၥ့ၪအ့ၬ. 11 ဆၧကိၪ့ဘၪကိၪ့ၥ့ၪ ဂ့ၩဝ့ၫ လၧဆၧန့ၥၫ အၥိၭတၭ, ၦလၧအဒၪဘၪ မုၥံၪလၩၥံၪနီၪ, န့ကၩဆၧ လၧအဝ့ၫၥံၪ အဂးလီၫ. 12 အဂဲးဘဲၫယီၩ ဆၧကိၪ့ဘၪကိၪ့ၥ့ၪနီၪ မွဲထိၬ ပဒၩ့ဆၧတၭ, စ့ၩနီၪ မွဲထိၬပဒၩ့ဆၧဆ့; အ့ၪမွဲ အဆၧၥ့ၪယၫ အဆၧဂ့ၩထုၬနီၪ မွဲ အယီၩ, ဆၧကိၪ့ဘၪကိၪ့ၥ့ၪ ဒုၭအီၪထၪ့ ဆၧမၧၫ့ လၧၦလၧအန့ဘၪဝ့ၫ အဂးလီၫ. 13 ယိဆီၫ့မီၪ့ ယွၩ အဆၧဖံၭဆၧမၩ အဂဲးအကၠီၪ့နီၪဆံၭ. အဂဲးဘဲၫယီၩ ဆၧလၧအဝ့ၫဒၪ မၩကဲၪ့နီၪ, မွဲပလၫ မၩလီၩ့ထၪ့ထဲၩ့ ၥ့ၪလဂၩလဲၪ. 14 လၧဆၧဘီၪထၪ့ယီၫထၪ့ အမုနံၩနီၪ, ၥုၪ့ထိၬၥၭထိၬဆံၭ; အ့ၪမွဲ လၧဆၧၡၪ့ဆၧနၭ အမုနံၩနီၪ, ယိဆီၫ့မီၪ့လၩ့နၥၭဆံၭ. ယွၩ အီၪက့ၪ လမံၩ့ ဆဲၫဎၩ့ လၧအနီၪလမံၩ့, ဘဲၫၥိၭ ဆၧမိမၩအၥၭ လၧယၫ အဂဲးအကၠီၪ့နီၪ, ၦၡၩ မိဒၪဘၪဝ့ၫ နးမံၩ့အ့ၬ. 15 ကယဲ ဆၧထီးအလူၬယီၩ ယဒၪဘၪ လၧယမုနံၩ ပျီၩပျီၩ အဖၧၩ့နီၪလီၫ. ၦအတီၩအလီၩ့ လၧအဂၭဂီၩ့ လၧအဆၧတီၩဆၧလီၩ့ အဖၧၩ့နီၪ အီၪဝ့ၫ; ဒဲၦလတီၩလလီၩ့ဘၪ လၧအမၩအၪထၪ့ အမုနံၩလဖၪ လၧအဆၧလတီၩလလီၩ့ဘၪ အဖၧၩ့နီၪ အီၪဝ့ၫဒၪဆ့လီၫ. 16 ထီးမၩတီၩမၩလီၩ့နၥၭ အၪလၨၪ လဂ့ၩ; ဒဲထီးမၩနၥၭ ကိၪ့ဘၪကိၪ့ၥ့ၪ အၪလၨၪ လဂ့ၩ; နမိမၩဂၭဂီၩ့ နၥၭဒၪနဝ့ၫနီၪ, မွဲအဂဲးဘဲၫၥ့ၪလဲၪ. 17 ထီးမၩနၥၭ လၧဆၧအၧၩ့ဆၧၥၫ့ အဖၧၩ့ အၪလၨၪ လဂ့ၩ, ထီးမၩဂီၩ့ နၥၭဆ့ လဂ့ၩ; အဂဲးဘဲၫယီၩ နမိၥံၫ လၧအဆၧၫ့အထီ လချုၭဘၪနီၪ မွဲ အဂဲးဘဲၫၥ့ၪလဲၪ. 18 ဂ့ၩ လၧနဖီၪ့ထၬ ဆၧယီၩလမံၩ့; မွဲမၬ, ထီးထုၭထဲၩ့ နစူၪ လၧဆၧနီၪလမံၩ့ လဂ့ၩ. အဂဲးဘဲၫယီၩ ၦလၧအၥၭမဲၪယွၩနီၪ မိဖီၩ့ဖျ့ၭ အဝ့ၫၥံၪ ထီးအလူၬလီၫ. 19 ဆၧကိၪ့ဘၪကိၪ့ၥ့ၪနီၪ ဒုၭဆီၪ့ထၪ့ ၦကိၪ့ၥ့ၪ အၪနဲၪ့ ၦၡၩဆီၪ့ ဆံၫဂၩ လၧအအီၪဝ့ၫ လၧဒိၩ့ဖၧၩ့နီၪလီၫ. 20 အဂဲးဘဲၫယီၩ ၦအတီၩ လၧဂၪ့ခိၪချိၫ့ယီၩ လၧအမၩ ဆၧဂ့ၩတၭ, လမၩဒဲၩဘၭဆၧနီၪ အီၪဝ့ၫ နးဂၩအ့ၬ. 21 ကယဲ ဆၧချဲၩ့ၥံၪ လၧၦချဲၩ့ဝ့ၫ ထီးအလူၬလဖၪနီၪ, ထီးဒိၭနနါ လဂ့ၩ; နမိနါဂၧၫ့ ဘၪခိၬ နခ့ၫနၡၩ ဆိၪအၧၩ့ နၧၩနီၪလီၫ. 22 အဂဲးဘဲၫယီၩ နၥၭဒၪနဝ့ၫ ၥ့ၪယၫ လၧနနၫ့ဆါဒၪနဝ့ၫ ဆိၪအၧၩ့ ဂူၫဂၩ ဘဲၫနီၪၥိၭ ဆိၫဆိဆိၫဆိဆ့ လီၫ. 23 ဆၧထီးအလူၬယီၩ ယမၩဖျီၪထၪ့ လၧဆၧကိၪ့ၥ့ၪ တၭ; ယစံၭ, ယမိအီၪ လၧဆၧကိၪ့ဘၪကိၪ့ၥ့ၪ လါနၫ့ တၭ; အီၪယဲၩ့ထၪ့ လၧယၧၩလီၫ. 24 ဆၧလၧအအီၪယဲၩ့, ဒဲအီၪယိၬယိၬလ့ၬနီၪ, မွဲပလၫ ဒၪန့ဝ့ၫ မိၥ့ၪလဂၩလဲၪ. 25 ယအီၪက့ၪယၥၭ လၧယမိၥ့ၪယၫ, ဒဲအၪ့ဎူၫအၪ့ဎၬ, ဒဲဒုၭဖျီၪထၪ့ ဆၧကိၪ့ဘၪကိၪ့ၥ့ၪနီၪ, ဒဲဆၧအီၪဝ့ၫနီၪ အဂဲးအကၠီၪ့, ဒဲၥ့ၪယၫ ဆၧဂီၩ့ အဆၧအၧၩ့ဆၧၥၫ့, ဆၧဖျု အဆၧဂီၩ့နီၪ ဒၪလ့ၬတၭ; 26 ၦမုၪလဂၩ လၧအၥၭမွဲ ဖျံၩခွၩ့ ဒဲၡၬၥံၪ, လၧအစူၪၥံၪမွဲ ဆၧဘဲၩ့ထၬဆၧ, ယဒၪဘၪ အဝ့ၫ ခၪနဲၪ့ဒံၭ ဆၧၥံၫတၭ; ၦလဂၩဂၩ အ့ၪလီၩ့ ယွၩအၥၭ မိဖီၩ့ဖျ့ၭ ၦမုၪနီၪ; အ့ၪမွဲ ၦဒဲၩဘၭဖိၪ မိဘၪ ဆၧဖီၪ့ထၬ လၧအဝ့ၫဒၪလီၫ. 27 ယိခွါ, ၦလီၩလၩ့လၬလၩ့ဆၧ လဂၩနီၪ စံၭဝ့ၫ, ယမၩ လမံၩ့ဘၪလမံၩ့ ဘဲၫၥိၭ ယမိၥ့ၪယၫတၭ, ယဒၪဘၪယူၭ အယီၩလမံၩ့ယူၭ; 28 ဆၧလၧယၥၭ အၪ့ဎူၫအၪ့ဎၬ လါနၫ့တၭ, ယလဒၪဘၪ နီၪ, မွဲ အယီၩ; ၦခွၫ လၧၦလထီၫ့ အကျၩနီၪ ယဒၪဘၪ လဂၩ; အ့ၪမွဲ ၦမုၪ လၧၦထီးအလူၬနီၪ အကျၩ ယဒၪဘၪ နးဂၩအ့ၬ. 29 ယိခွါ, ယဒၪဘၪယူၭ န့ၫဆၧလမံၩ့ယီၩ, ယွၩ မၩကဲၪထၪ့ ၦၡၩ လၧအတီၩအလီၩ့ လါနၫ့တၭ; အဝ့ၫၥံၪ အၪ့ဎူၫအၪ့ဎၬ မၩကဲၪထၪ့ ဆၧအၪမံၩ့လီၫ.

1 မွဲပလၫ လၩ့ဂၬ ၦကိၪ့ၥ့ၪ လဂၩလဲၪ. မွဲပလၫ ၥ့ၪယၫ ဒုၭဖျီၪထၪ့ ဆၧအဂဲးအကၠီၪ့ လဂၩလဲၪ. ၦၡၩ အဆၧကိၪ့ဘၪကိၪ့ၥ့ၪနီၪ မၩဖၩ့ထၪ့ အမ့ၬတၭ; ဆၧမၩဒူၩ အမ့ၬနီၪ မိဘၪ ဆၧအၪ့လဲၩခွံၬဝ့ၫလီၫ. 2 လၧဆၧဆိၪလၩ့ၥၭ ဘၪဆဲၫ့ လၧယွၩ အကၠီၩ့နီၪ, ယထီးန့ စဎွၩ အဆၧမၪလူၬလဖၪလီၫ. 3 ထီးစဲၪ့ထၪ့ခွံၬ လၧအမ့ၬယၫ ချဲၫ့ချဲၫ့ လဂ့ၩ; လၧဆၧအၧၩ့ အဖၧၩ့နီၪ, ထီးဆၧၫ့ထုၪ့ လဂ့ၩ; အဂဲးဘဲၫယီၩ အဝ့ၫဒၪ မၩ ထီးဒၪအၥၭ လၧဆၧထီးအလူၬ အဖၧၩ့လီၫ. 4 ထီးဒၪအလး လၧစဎွၩအလူ အီၪဝ့ၫ လစီၪ့နီၪ, ဆၧအစီၩ့အမၩ့ အီၪဝ့ၫ ထီးနီၪလီၫ. နမၩနီၫလဲၪနီၪ, မွဲပလၫ စံၭအဝ့ၫ မိၥ့ၪလဂၩလဲၪ. 5 ၦလဂၩဂၩ လၧအထီးန့ ဆၧမၪလူၬနီၪ, မိဘၪ ဆၧအၧၩ့ နးမံၩ့အ့ၬ; တၭ ၦကိၪ့ဆၧၥ့ၪ လဂၩအၥၭနီၪ, ၥ့ၪယၫ ဆၧအဆၧၫ့အထီ ဒဲဆၧစ့ၩရၫ့ နံၫမံၩ့လူၬလီၫ. 6 အဂဲးဘဲၫယီၩ လၧၦၡၩ အဆၧအၧၩ့ဆၧၥၫ့ဖၭဒိၪ အီၪလၧအလီၩ့ အကၠီၩ့နီၪ, ကယဲ ဆၧကိၪ့ဆၧဖၭ လမံၩ့လါလါ, ဆၧအဆၧၫ့အထီ ဒဲဆၧစ့ၩရၫ့ အီၪဝ့ၫ လၧအဂးလီၫ. 7 အဂဲးဘဲၫယီၩ ဆၧမိမၩအၥၭ လၧယၫနီၪ အဝ့ၫ လဂၩ ၥ့ၪယၫ နးမံၩ့အ့ၬ; အဂဲးဘဲၫယီၩ မိကဲၪထၪ့ဝ့ၫ အဆၧၫ့အထီ ဘဲၫအံၩဘဲၫအိၩ, မွဲပလၫ ဒုၭၥ့ၪယၫဝ့ၫ မိၥ့ၪလဂၩလဲၪ. 8 ၦအီၪလၧအစီၩ့အမၩ့ လၧၥၭအဖၫ့ခိၪ ဘဲၫၥိၭ ၥၭနီၪ မိစဲၪ့ထၪ့ခွံၬ လဂ့ၩ; အီၪဝ့ၫ နးဂၩအ့ၬ; လၧဆၧၥံၫ အမုနံၩနီၪ အစီၩ့အမၩ့ အီၪဆ့အ့ၬ. ဆၧဖျါခွံၬ ၦၡၩ လၧဆၧဒုၭၥုၭယီၩအ့ၬ. ဒဲဆၧလတီၩလလီၩ့ဘၪနီၪ မၩဖီၩ့မၩဖျ့ၭ ၦလၧအမၩဝ့ၫနီၪ ၥ့ၪအ့ၬ. 9 ဆၧယီၩလဖၪ ထီးအလူၬ ယဒၪဘၪယူၭ, ဒဲအီၪက့ၪယၥၭ လၧကယဲ ဆၧမၩ လမံၩ့လါလါ လၧဆၧမၩကဲၪထၪ့ လၧမုအဖၫ့လၬယီၩ ကိၭအမံၩ့ဒ့ၭလီၫ. အဆၧၫ့အထီ အီၪ ထီးၦလဂၩ ပၧၩ့ ၦဂူၫဂၩ လဂၩ လၧအဆၧအၧၩ့ဒၪဝ့ၫ အဂးလီၫ. 10 တၭ ယဒၪဘၪ ၦလတီၩလလီၩ့ဘၪ ဘၪ ဆၧခုၪ့လၩ့ဘၧၩ့ခွံၬဝ့ၫနီၪ; အဝ့ၫၥံၪ ထဲၩ့ထဲၩ့ တၭ, စဲၪ့ထၪ့ လၧဆၧအလးဆံၫ့ဎံၪ ဒၪလ့ၬတၭ, ဘၪ ဆၧၥၭနၪ့ခွံၬဝ့ၫ လၧဒိၩ့ဖၧၩ့ လၧအမၩဆၧ အလးနီၪလီၫ. အယီၩမွဲ ဆၧပျီၩပျီၩဆ့လီၫ. 11 လၧဆၧစ့ၩရၫ့စၪ လလၩ့ဘၪ ဒဲလဘၪဘၪ ဆၧနးမံၩ့ လၧအဆိၫအချဲၫ့ လၧအဆၧမၩအၧၩ့နီၪ အကၠီၩ့တၭ, အခိးမွဲ ၦၡၩၥံၪအၥၭ လၧၫ့ဎွ့ၩ လၧအမိမၩ ဆၧအၧၩ့ လီၫ. 12 တၭ ၦဆၧဒဲၩဘၭဖိၪ မၩအၧၩ့ ဆၧအဘျၩ့လယၩ နီၪ, ဒဲအမုနံၩၥံၪ အၪထၪ့ လါနၫ့တၭ; ယၥ့ၪယၫ တၡါ လၧဆၧဂ့ၩ မိအီၪလၧၦၥၭမဲၪယွၩ အဂး, ၦလၧအၥၭမဲၪဆၧ လၧအမ့ၬယၫ အဂးလီၫ. 13 အ့ၪမွဲ လၧၦလတီၩလလီၩ့ဘၪ အဂးနီၪ ဆၧဂ့ၩ အီၪအ့ၬ; တၭ အဝ့ၫဒၪ အမုနံၩၥံၪ မွဲဘဲၫဆၧလၩၡူၪ အၥိၭတၭ, မၩအၪထၪ့ဝ့ၫ ၥ့ၪဆ့အ့ၬ; အဂဲးဘဲၫယီၩ အဝ့ၫနီၪ ၥၭမဲၪဆၧ လၧယွၩ အမ့ၬယၫ နးမံၩ့အ့ၬ. 14 ဆၧပျီၩပျီၩလမံၩ့ မၩအၥၭ လၧဂၪ့ခိၪချိၫ့ယီၩတၭ; ၦတီၩၦလီၩ့ လၧအဘၪဆၧ ဘဲၫၦလတီၩလလီၩ့ဘၪ အဆၧမၩ အၥိၭနီၪ အီၪဝ့ၫတၭ; မၩဒီၭ; ၦလတီၩလလီၩ့ဘၪ လၧအဘၪဆၧ ဘဲၫၦတီၩၦလီၩ့ အဆၧမၩ အၥိၭနီၪ အီၪဝ့ၫဆ့လီၫ. အယီၩလမံၩ့ ယစံၭမွဲ ဆၧပျီၩပျီၩ ဆ့လီၫ. 15 ထီးနီၪလဖၧၫ့ ယအၪ့အူၭ ဆၧမုၬလၩၥံၪ, အဂဲးဘဲၫယီၩ လၧမုအဖၫ့လၬယီၩ, ဆၧဂ့ၩနဲၪ့ဒံၭ လၧၦအၪ့ဆၧအီၩဆၧ, ဒဲၥုၪ့ဎွံၫၥၭယီၫနီၪ, အီၪဝ့ၫ နးမံၩ့အ့ၬ. အဂဲးဘဲၫယီၩ အနီၪ မိအီၪဝ့ၫ လၧအမၩဆၧ အဂး, လၧအၥၭမၧၫ့ဝ့ၫ မုနံၩၥံၪ လၧယွၩ ဖ့ၪလၫ့ဝ့ၫ လၧမုအဖၫ့လၬ အဘိၩ့ဘၭနီၪလီၫ. 16 ထီးယအီၪက့ၪယၥၭ လၧယမိၥ့ၪယၫ ဆၧကိၪ့ၥ့ၪနီၪ, ဒဲဆၧမၩကၩ လၧအကဲၪထၪ့ လၧဂၪ့ခိၪချိၫ့ယီၩ, (အဂဲးဘဲၫယီၩ လၧမုဆၫ မွဲဂ့ၩ, မုနၩ မွဲဂ့ၩ ၦမံၫန့အ့ၬ.) 17 ထီးနီၪလဖၧၫ့ ယဒၪဘၪ ယွၩအဆၧမၩ ထီးအလူၬနီၪ; လၧၦၡၩ အၪ့ဎူၫအၪ့ဎၬ ဆၧမၩ လၧအကဲၪထၪ့ လၧမုအဖၫ့လၬယီၩ ဒၪဘၪဝ့ၫ ၥ့ၪအ့ၬ; အဂဲးဘဲၫယီၩ ၦၡၩ ဂဲၩလိၬ အၪ့ဎၬ ဒၪဘၪ လါနၫ့နီၪတၭ, ဒၪဘၪ အဖျီၪထၪ့ နးစီၪ့အ့ၬ. မွဲမၬ, လၧယၫဒံၭ; ၦကိၪ့ဆၧၥ့ၪလဂၩ ဆီၫ့မီၪ့ လၧအၥ့ၪယၫဝ့ၫ လါနၫ့ဘိၩ, ဒၪဘၪဝ့ၫ အဂဲးအကၠီၪ့ၥ့ၪအ့ၬ.

1 အဂဲးဘဲၫယီၩ ဆၧလဖၪယီၩ ထီးအလူၬ ယဆီၫ့မီၪ့ လၧယၥၭခံဖၧၩ့, ဘဲၫၥိၭ ယမိလီၩဖျီၪထၪ့ ကိၭအမံၩ့ဒ့ၭ, လၧၦတီၩၦလီၩ့, ဒဲၦကိၪ့ဆၧၥ့ၪလဖၪ, ဒဲအဝ့ၫၥံၪ အဆၧမၩလဖၪ အီၪဝ့ၫ လၧယွၩ အစူၪဖၧၩ့လီၫ. ဒဲဆၧအဲၪ မွဲဂ့ၩ, ဆၧၥၭဂဲၫ့ မွဲဂ့ၩ, လၧဆၧအီၪ လၧအမ့ၬယၫ ထီးအလူၬ အကၠီၩ့နီၪ, ၦၥ့ၪယၫ အဂဲးအကၠီၪ့ၥ့ၪ နးဂၩအ့ၬ. 2 ဆၧထီးအလူၬ ဘၪ ၦကိၭဂၩဒ့ၭ မီၪ့ဎီၩ့တၭ; ဆၧလမံၩ့ဎးနီၪ ဘၪ ၦတီၩၦလီၩ့ၥံၪ, ဒဲၦလတီၩလလီၩ့ဘၪ ဆ့; ဘၪၦဂ့ၩ, ဒဲၦဆံၫ့, ဒဲၦလဆံၫ့ဘၪဆ့; ဘၪ ၦလၧအလုထၪ့ဆၧ, ဒဲၦလၧအလလုထၪ့ဘၪနီၪဆ့; ဘဲၫၦဂ့ၩ အီၪဝ့ၫ အၥိၭ, ၦဆၧဒဲၩဘၭဖိၪ အီၪဝ့ၫ ဘဲၫနီၪၥိၭဆ့; ၦလၧအဆိၪလၩ့အၥၭ, မွဲဘဲၫ ၦလၧအၥၭမဲၪ ဆၧဆိၪလၩ့အၥၭ အၥိၭနီၪလီၫ. 3 ဆၧလမံၩ့ဎးနီၪ ဘၪ ၦကိၭဂၩဒ့ၭ, မွဲဆၧအၧၩ့ လၧဆၧကဲၪထၪ့ လၧမုအဖၫ့လၬ ထီးအလူၬ အကျၩနီၪလီၫ. မွဲမၬ, ၦၡၩၥံၪ အၥၭ လၧၫ့ဎွ့ၩ လၧဆၧအၧၩ့ဆၧၥၫ့ဆ့, ဒဲလၧအမၧၫ့ဝ့ၫ အဘိၩ့ဘၭတၭ, ဆၧဖျု အီၪဝ့ၫ လၧအၥၭခံဖၧၩ့, ဒဲအလီၩ့ဆီး ဆၧလမံၩ့နီၪ ဖိးလၧဆၧၥံၫလီၫ. 4 အဂဲးဘဲၫယီၩ မွဲပလၫ ဘၪ ဆၧရွံန့ခွံၬဝ့ၫ လဂၩလဲၪ! ကယဲ ၦလၧအမၧၫ့ဝ့ၫ အဂးနီၪ, ဆၧယိလါ အီၪဝ့ၫ အဂဲးဘဲၫယီၩ ထွံၪ အမၧၫ့ လဒုၩနီၪ, ဂ့ၩနဲၪ့ဒံၭ ဆၬလၥၧၫ့ အၥံၫလဒုၩလီၫ. 5 အဂဲးဘဲၫယီၩ ၦလၧအမၧၫ့ဝ့ၫနီၪ, မိဘၪၥံၫ တၡါ ၥ့ၪယၫဝ့ၫ; အ့ၪမွဲ ၦလၧအၥံၫထလၧၫ့ခွံၬနီၪ ၥ့ၪယၫဆၧ နးမံၩ့အ့ၬ, ဒဲန့လၧၩ့ အဘိၪ့ နးမံၩ့ဆ့အ့ၬ; အဂဲးဘဲၫယီၩ အဝ့ၫၥံၪ အဆၧနၪ့ထၪ့ထဲၩ့နီၪ, ၦၥၭနၪ့ခွံၬဝ့ၫလီၫ. 6 ဒဲအဝ့ၫၥံၪ အဆၧအဲၪဆၧကွံၩ, ဒဲအဆၧၥုၪ့ထၪ့ၥၭဂဲၫ့, ဒဲအဆၧၥုၪ့ခ့ၬၥၭခ့ၬလဖၪနီၪ ဘၪ ဆၧဂၭဂီၩ့ဝ့ၫဒၪဆ့လီၫ. ဒဲလၧကယဲ ဆၧမၩ လမံၩ့လါလါ လၧအကဲၪထၪ့ လၧမုအဖၫ့လၬယီၩ, အဝ့ၫၥံၪ အဂး အီၪလၧၩ့ နးမံၩ့အ့ၬ. 7 လ့ၩ လၧနဖၧၩ့ၥၭဒၪ နဝ့ၫဘီၪ, အၪ့ နကိၪ လၧဆၧၥၭထိၬ, ဒဲအီၩ နစဘံၭထံၫ လၧနၥၭဎွံၫနီၪဘီၪ; အဂဲးဘဲၫယီၩ ယွၩ ထိးဆၧၫ့ နဆၧမၩလဖၪနီၪလီၫ. 8 နကီၩ့နၥိၭနီၪ မွဲအအီၪဘွၩဝ့ၫ လထံၪဎးဘီၩ့ဎးဆံၭ ဒဲနခိၪဎွံၪနီၪ, ၥိၪ လအီၪဘၪ, ထီးအီၪ လဂ့ၩ. 9 မုၬလၩနၥၭ လၧနမၫ လၧနအဲၪဝ့ၫ အၥိၭ လၧနမုနံၩပျီၩပျီၩ ထီးအလူၬ အထးဖၧၩ့, လၧယွၩ ဖ့ၪလၫ့နၧၩ လၧမုအဖၫ့လၬ, လၧနမုနံၩပျီၩပျီၩ အထးဖၧၩ့ ထီးအလူၬဆံၭ. အဂဲးဘဲၫယီၩ အနီၪမွဲ လၧနမၧၫ့ အဘိၩ့ဘၭယီၩ အဂး, ဒဲလၧနမၩဆၧ အဖၧၩ့, လၧနမၩ လၧမုအဖၫ့လၬယီၩလီၫ. 10 ထီးဒၪ ဆၧလမံၩ့လါလါ လၧနစူၪ ဒၪဘၪ လၧအမိမၩဝ့ၫနီၪ, မၩနဝ့ၫ လၧနဂဲးနဘၭ ထီးအလူၬနီၪဘီၪ; အဂဲးဘဲၫယီၩ လၧဖျုဖၧၩ့ နလ့ၩဆၧအလးနီၪ, ဆၧမၩမွဲဂ့ၩ, ဆၧကိၪ့မွဲဂ့ၩ, ဆၧၥ့ၪယၫမွဲဂ့ၩ, ဆၧကိၪ့ဘၪကိၪ့ၥ့ၪမွဲဂ့ၩ, အီၪဝ့ၫ နးမံၩ့အ့ၬ. 11 ယကၠၪယၥၭတၭ, လၧမုအဖၫ့လၬ ယဒၪဘၪ, လၧၦစဲၪ့ပြၧၩ့ချဲၫ့နီၪ ထီၩ့ဆိၫဝ့ၫအ့ၬ; ၦဒုၭဆၧဆီၪ့နီၪနၧၩ့ ဘၪဆ့အ့ၬ; ၦကိၪ့ဆၧၥ့ၪ လါနၫ့န့ဘၪ ဆၧအၪ့ဆ့အ့ၬ; ၦၥုၪ့ဖၭၥၭဖၭ လါနၫ့ န့ဘၪ ဆၧအဎၧၩ့အဎီဆ့အ့ၬ; ၦစူၪၥ့ၪ လါနၫ့ န့ဘၪ ဆၧအခိးဆ့အ့ၬ; ဆၧအဆၧၫ့အထီ, ဒဲဆၧမၩဒၪအၥၭနီၪ ဘၪၦၡၩ ကိၭဂၩဒ့ၭလီၫ. 12 အဂဲးဘဲၫယီၩ အဆၧၫ့အထီဒၪဝ့ၫ ၦၡၩ ၥ့ၪယၫအ့ၬ; ဘဲၫယၪၥံၪ လၧအဘၪၡၬအၧၩ့ အၥိၭ, ဒဲဘဲၫထိၪၥံၪလံၪၥံၪ လၧအဘၪဖျံၩခွၩ့ အၥိၭ; ဘဲၫနီၪၥိၭဆ့ ၦၡၩၥံၪ န့ဖျံၩခွၩ့ လၧအဆၧၫ့အထီအၧၩ့နီၪ, ထီးအလၩ့ဘၪၡူၭ အဝ့ၫၥံၪလီၫ. ဆၧဆီၫ့မီၪ့လဖၪ ဘၪဆဲၫ့ လၧဆၧကိၪ့ၥ့ၪ ဒဲၦဂၭဂီၩ့ဖိၪ အဂဲး. 13 ယဒၪဘၪဆၧ ဘဲၫယီၩဆ့ ဆၧကိၪ့ၥ့ၪ လၧမုအဖၫ့လၬ ဒၪလ့ၬတၭ, မၩအၥၭ ဘဲၫဆၧဖၭဒိၪ လၧယမ့ၬယၫလီၫ. 14 ဒိၩ့ဆံၭ အီၪဒဲ ၦၡၩ လၧအဖၧၩ့ ၡၩခိၬဂၩတၭ; စဎွၩဖၭဒိၪ ဂဲၫထၫ့ဒုၪဒၩဝ့ၫနီၪ, ဝၩ့ထၬဝ့ၫတၭ, မၩထၪ့ ထိၬဖၭဒိၪၥံၪ ထၫ့ဒုၪဒၩဝ့ၫလီၫ. 15 ဆၧဒၪဘၪ ၦၡၪ့ဖိၪယၬဖိၪလဂၩ လၧအကိၪ့ဆၧၥ့ၪ လၧအဖၧၩ့တၭ, အဝ့ၫဒၪ လၧအကိၪ့ဆၧၥ့ၪ အကၠီၩ့နီၪ, မၩဖီၩ့မၩဖျ့ၭ ဒိၩ့နီၪတၭ; မွဲလါနၫ့ဘိၩ ၦၡၪ့ဖိၪယၬဖိၪ လဂၩနီၪ, ၦနၪ့ထၪ့ထဲၩ့ဝ့ၫ နးဂၩ ဆ့အ့ၬ. 16 ထီးနီၪလဖၧၫ့ ယစံၭ ဆၧကိၪ့ဘၪကိၪ့ၥ့ၪနီၪ, ဂ့ၩနဲၪ့ဒံၭ ဆၧဂဲးဆၧဘၭ; မွဲလါနၫ့ဘဲၫနီၪတၭ, ၦၡၪ့ဖိၪ အဆၧကိၪ့ဘၪကိၪ့ၥ့ၪနီၪ, ဆၧမၩကြၩ့ထမးဝ့ၫ, ဒဲအဆၧချဲၩ့ၥံၪ ဆၧခိၭနၪဝ့ၫဆ့အ့ၬ. 17 ၦကိၪ့ဆၧၥ့ၪ အဆၧချဲၩ့ၥံၪ လၧၦနါဂၧၫ့ဘၪ လၧဆၧအီၪလၩ့မါပံၭ အဖၧၩ့နီၪ, ဂ့ၩနဲၪ့ဒံၭ ၦဒိၪၥံၪ ပၧၩ့ဆၧ လၧၦအဂီၩ့ အကျၩ အဆၧကိၭၡၭထၪ့နီၪလီၫ. 18 ဆၧကိၪ့ဘၪကိၪ့ၥ့ၪနီၪ, ဂ့ၩနဲၪ့ဒံၭ ဆၧဒုၭၥုၭ အစူၪဝဲၩၥံၪ; အ့ၪမွဲ ၦဆၧဒဲၩဘၭဖိၪ လဂၩနီၪ မၩဂၭဂီၩ့ ဆၧဂ့ၩ အၪအၪလ့ၬလီၫ.

1 ဘဲၫဒူၩလၫ အၥံၫ ဒုၭနၧၫ့အုၪ ၦလဲၩဎုၬၥံၪနီၪ အၥိၪနၧၫ့မၧၫ့ အၥိၭ, ဆၧအဂီၩ့ လဆံၭဖိၪ လၧၦအီၪ လၧအလၩအဖၩ့ လၧအဆၧကိၪ့ၥ့ၪ ဒဲဆၧယူၭဆၧယၪ့ အကၠီၩ့နီၪ, မွဲဘဲၫနီၪၥိၭဆ့လီၫ. 2 ၦကိၪ့ဆၧၥ့ၪအၥၭနီၪ အီၪလၧအစူၪထွ့ၪလခီၫ အ့ၪမွဲ ၦအဂီၩ့အၥၭနီၪ အီၪလၧအစူၪစ့ၪလခီၫလီၫ. 3 မွဲမၬဆ့, ထီးၦလၧအမွဲ ၦအဂီၩ့ အ့ၪလ့ၩဆၧ လၧဖၧၩ့ၥၭ အဘိၩ့ဘၭနီၪ အဆၧကိၪ့ဘၪကိၪ့ၥ့ၪ အီၪဝါအ့ၬ; အဝ့ၫစံၭ ၦကိၭဂၩဒ့ၭ, လၧအမွဲ ၦအဂီၩ့ လီၫ. 4 ၦဒိၪဖၭဒိၪလဂၩ အၥၭ အ့ၪထၫ့ဒုၪဒၩနၧၩနီၪ, ထီးစဲၪ့ဒၪ နလး လဂ့ၩ; အဂဲးဘဲၫယီၩ ဆၧဆၪ့လၩ့ၥၭနီၪ, မၩဖီၩ့မၩဖျ့ၭ ဆၧဒဲၩဘၭဖၭဒိၪဆ့လီၫ. 5 ဆၧအၧၩ့ အီၪလမံၩ့ လၧယဒၪဘၪ လၧမုအဖၫ့လၬ မၩမၪဆၧ လၧအဂဲၫထၪ့ လၧၦပၧၩ့ဆၧလီၫ. 6 ဆၧအဂီၩ့နီၪ ဘၪ ဆၧအီၪက့ၪထၪ့ လၧဆၧလၩဆၧဖၩ့ဖၭဒိၪ; ဒဲၦ၁ထံၫၥံၪ ဆၧၫ့နၩ့ လၧအလးဖၨၪနီၪလီၫ. 7 ယဒၪဘၪ ဆၧအခ့ၫအၡၩၥံၪ ထူၬ ကၥ့ၪလဖၪ ဒဲၦဒိၪဖၭဒိၪၥံၪ လ့ၩဆၧ လၧဂၪ့ခိၪချိၫ့ယီၩ ဘဲၫၦအခ့ၫအၡၩ အၥိၭလီၫ. 8 ၦလၧအခုၪ့ဆၧဖၧၩ့နီၪ, မိလၩ့ထ့ၬဝ့ၫ လၧအဖၧၩ့; ဒဲၦလၧအမၩဂၭဂီၩ့ ထနါဆၧဆူၪနီၪ, ဂူ မိအဲၪ့ဝ့ၫလီၫ. 9 ၦလၧအၥုၭခွံၬ လိးၥံၪ လဂၩဂၩနီၪ, မိဘၪထံၭဆၫ လၧအဝ့ၫၥံၪတၭ; ၦလၧအခူၬၥံၪ့လဖၪနီၪ ဘၪလဘၪ မိဘၪ ဆၧလမံၩ့မံၩ့ လၧအဝ့ၫၥံၪလီၫ. 10 ထၭအနါနီၪ အ့ၪလအဲၪ့ဘၪတၭ, ၦ အ့ၪလကျဲၩ့အဲၪ့ဘၪ အနါနီၪတၭ, ဘၪလူၬ အဂဲးအဘၭဒံၩ့အၪ; အ့ၪမွဲ ဆၧကိၪ့ဘၪကိၪ့ၥ့ၪနီၪ မၩဘီၪထၪ့ယီၫထၪ့ဝ့ၫဒၪလီၫ. 11 ၦမၩနဲၩဂူနီၪ ဘိၩ့အလချုၭ မၩဒံၭဘၪ, ဂူ အ့ၪအဲၪ့ဝ့ၫတၭ, ဖျ့ၩအကဆါနီၪ အဘိၪ့ အီၪဘဲၫၥ့ၪလဲၪ! 12 ၦကိၪ့ဆၧၥ့ၪအနိၭ အဆၧချဲၩ့လဖၪနီၪ အီၪလၧဆၧအခိးအတၩ; အ့ၪမွဲ ၦအဂီၩ့ အနိၭဖျံၩၥံၪ မိယုလၩ့ခွံၬ အနၫ့ဆါလီၫ. 13 အနိၭ အဆၧချဲၩ့ၥံၪ အခၪ့ထံၭနီၪမွဲ ဆၧအဂီၩ့; ဒဲအဆၧချဲၩ့ အထုၬနီၪမွဲ ဆၧဖျုအၧၩ့လီၫ. 14 ၦအဂီၩ့နီၪ လၧၫ့ဎွ့ၩ လၧဆၧချဲၩ့လဖၪဆ့တၭ; ဆၧမိမၩအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, ၦၡၩ လီၩဘၪဝဲၩဝ့ၫ ၥ့ၪနးဂၩအ့ၬ; ဒဲဆၧမိမၩအၥၭ လၧအလးခဲၫ့နီၪ; မွဲပလၫ လီၩဘၪဝ့ၫ မိၥ့ၪလဂၩလဲၪ. 15 ၦအဂီၩ့ အဆၧမၩနီၪ မၩပွံၭ အဝ့ၫၥံၪအၥၭ ကိၭဂၩဒ့ၭနီၪ, အဂဲးဘဲၫယီၩ ၥ့ၪယၫ ဖၧၩ့ၥၭ ဖိးလၧဒိၩ့ဖၧၩ့ နးစီၪ့အ့ၬ. 16 ထံၫၥံၪခးၥံၪဧ့, ထီးနစဎွၩ အ့ၪမွဲ ဖိၪၥၪ, ဒဲနၦဒိၪဖၭဒိၪၥံၪ အၪ့ဆၧ ဂီၩဂီၩ နဘၪ ဆၧအၡၪ့လီၫ. 17 ထံၫၥံၪခးၥံၪ ဧ့, ထီးနစဎွၩ အ့ၪမွဲ ၦၡၩ အီၪလၧအလၩအဖၩ့ အဖိၪခွၫ, ဒဲနၦဒိၪဖၭဒိၪၥံၪ အၪ့ဆၧ လၧအဆၧၫ့အထီ ဘၪ လၧဆၧဂဲးဆၧဘၭ အဂး, လမွဲဘၪ လၧဆၧမၧၩ့ အဂးနီၪတၭ, နဘၪ ဆၧဆိၪဂ့ၩလီၫ. 18 လၧဆၧကၠုၪ့အၪ အကၠီၩ့နီၪ, ဂံၪ့ၥံၪဎၫ့ၥံၪ လၩ့ဎီးခွံၬ တၭ လၧစူၪၥံၪကၠုၪ့ အကၠီၩ့နီၪ, ဂံၪ့ခိၪ လၩ့ဆၩ့ဝ့ၫဒၪ လီၫ. 19 ဆၧဘိၪ့ဆၧထးမွဲ လၧၦနံဝ့ၫ အဂး, ဒဲစဘံၭထံၫနီၪ မၩဎွံၫထၪ့ ၦၥၭ, အ့ၪမွဲ စ့ၩ ဒုၭကဲၪထၪ့ ဆၧထီးအလူၬ လီၫ. 20 ထီးဆိၪအၧၩ့ စဎွၩ လဂ့ၩ, လၧနဆီၫ့မီၪ့ဆၧ အဖၧၩ့နီၪ, မၩဆ့ လဂ့ၩ; ဒဲထီးဆိၪအၧၩ့ ၦ၁ထံၫ လၧနလးမံၫ အဒူၭဖၧၩ့ လဂ့ၩ; အဂဲးဘဲၫယီၩ ထိၪၥံၪလံၪၥံၪ လၧဆၧဖိၭဖၫ့နီၪ, ဆိၬနလူတၭ; ဆၧလၧအအီၪ လၧအဒံၭလဖၪနီၪ, မိလီၩဖျီၪထၪ့ အဂဲးအကၠီၪ့လီၫ.

1 ခွံၬလၩ့ နကိၪ လၧထံၫဖံၭခိၪနီၪဘီၪ; အဂဲးဘဲၫယီၩ လၧအၪနံၩအၪၥၫ့ အလးခဲၫ့နီၪ နမိဒၪန့ထဲၩ့ဒီၭလီၫ. 2 အၪ့နၩ့ဖၭဆၧ လၧၦနွ့ၫဂၩ အဂး, ဒဲဎိၭဂၩဆ့ဘီၪ; အဂဲးဘဲၫယီၩ ဆၧအၧၩ့ မိကဲၪထၪ့ လၧဂၪ့ခိၪချိၫ့ယီၩ နီၫလဲၪနီၫလဲၪနီၪ, နၥ့ၪယၫအ့ၬ. 3 ထီးဆၧအုၪ့ၥံၪ အ့ၪဎွ့ၩ လၧဆၧဆၧၩ့နီၪ, ဂါလၩ့ခွံၬဝ့ၫ လၧဂၪ့ခိၪချိၫ့ယီၩ တၭ; ၥံၪ့နီၪ အ့ၪလၩ့ခၨတီၩ လၧမုခံၫ့ မွဲဂ့ၩ, မုဖၩ မွဲဂ့ၩ, ထီးဒၪအလး လၧၥံၪ့နီၪ လၩ့ခၨဝ့ၫတၭ, မိအီၪဝ့ၫ လၧအလးထီးနီၪဆ့လီၫ. 4 ၦလၧအယိဆီၫ့မီၪ့ လံၩ အဂဲးအကၠီၪ့, မိဎွံၪဘၪဆၧ အ့ၬ; ဒဲၦလၧအယိဆီၫ့မီၪ့ ဆၧအုၪ့ၥံၪ, မိကူၭဘၪဆၧ ဆ့အ့ၬ. 5 လံၩ အဖၧၩ့ၥၭနီၪ မွဲဂ့ၩ, ဎွံၪၥံၪ အီၪထၪ့ လၧဒၧၩ့လးဖၧၩ့ လၧၦလၧအဒၧၩ့ထၪ့ လဂၩ မွဲဂ့ၩ, နလၥ့ၪယၫဘၪတၭ; ဘဲၫနီၪၥိၭ ဒၪလ့ၬ, ယွၩ အဆၧမၩ လၧအမၩကဲၪထၪ့ ဆၧထီးအလူၬနီၪ, နၥ့ၪယၫဆ့အ့ၬ. 6 လၧဂီၩလခီၫနီၪ ဎွံၪ နဆၧချံၫဘီၪ; ဒဲလၧမုဂၪလၩ့လခီၫနီၪ ထီးထုၭထဲၩ့ နစူၪ လဂ့ၩ; အဂဲးဘဲၫယီၩ အယီၩ မွဲဂ့ၩ, အနီၪ မွဲဂ့ၩ, မိဘီၪထၪ့ယီၫထၪ့ လမံၩ့မံၩ့လဲၪနီၪ, အ့ၪလမွဲဘၪ ဆၧနံၫမံၩ့နီၪ မိဂ့ၩထၪ့ မီၪ့ဎီၩ့လိၬအၥၭဧၪနီၪ, နၥ့ၪယၫ နဝ့ၫအ့ၬ. 7 မွဲမၬ ဆၧဖၩ့ မုၬဝ့ၫနီၪတၭ, ၦမ့ၬၥၪၥံၪ ယိ မုအဆၧဖၩ့နီၪ, မုၬဂ့ၩမၬလီၫ. 8 မွဲလါနၫ့ဘိၩ ၦၡၩ အ့ၪအီၪ အၪနံၪ့, ဒဲၥုၪ့ထိၬၥၭထိၬ လၧဆၧထီးအလူၬ အဖၧၩ့; ဆၧမၩအၥၭ လါနၫ့ဘဲၫနီၪတၭ, မွဲအနၪ့ထၪ့ထဲၩ့ လၧဆၧခံၭအမုနံၩ လၧအမိဘၪဝ့ၫဆံၭ; အဂဲးဘဲၫယီၩ အဝ့ၫၥံၪ မိအီၪ အၪအၪလ့ၬဆ့လီၫ. ကယဲ ဆၧလၧအဂဲၫဝ့ၫနီၪ မွဲဆၧပျီၩပျီၩ ထီးအလူၬလီၫ. ဆၧဖ့ၪကိၪ့ လၧၦၥၭဘၪ့လဖၪ အဂး. 9 ဖိၪၥၪခွၫဧ့, ၥုၪ့ထိၬၥၭထိၬ လၧနၥၭဘၪ့အထီနီၪဘီၪ; ဒဲလၧနၥၭဘၪ့ အမုနံၩလဖၪနီၪ မွဲနၥၭ ဒုၭဎွံၫထၪ့ နနၫ့ဆါဒၪနဝ့ၫတၭ; လ့ၩ နဝ့ၫ လၧနၥၭအဖၧၩ့ၥၭဒၪဝ့ၫလဖၪ အဖၧၩ့နီၪ, ဒဲလၧနမ့ၬၥၪၥံၪ ဒၪဆၧ အဖၧၩ့နီၪဆံၭ. မွဲလါနၫ့ဘိၩ ၥ့ၪယၫနဝ့ၫ လၧဆၧနီၪလဖၪ ထီးအလူၬ အကၠီၩ့, ယွၩ မိဒုၭဂဲၫနၧၩ လၧဆၧစ့ၩရၫ့ အဖၧၩ့နီၪဆံၭ. 10 အခိးမွဲ ဆၧမၩအၥၭဘဲၫနီၪတၭ, ၥုၭခွံၬ ဆၧမၩခိမၩဝီၩ လၧနၥၭ; ဒဲခွံၬၡိၭခွံၬ ဆၧအၧၩ့ဆၧၥၫ့ လၧနဖံၭနယၪ နီၪဆံၭ. အဂဲးဘဲၫယီၩ ဖိၪၥၪအခၫ ဒဲၦၥၭဘၪ့အခၫနီၪ, မွဲဆၧပျီၩပျီၩလီၫ.

လီၩလၩ့ဆၧ Ecclesiastes 12

1 လၧမုနံၩအၧၩ့လဖၪ လချုၭ ထီၩ့ဒံၭဘၪနီၪ, ဒဲနံၪ့လဖၪ လၧနမိစံၭ, ယအီၪမုၬ လၧအဖၧၩ့ လၥ့ၪဘၪ နးစီၪ့နီၪ, လချုၭ ၥုၭဘူၭဒံၭဘၪအၥၭတၭ, လၧနၥၭဘၪ့အခၫနီၪ, နၪ့ထၪ့ထဲၩ့လါနဝ့ၫ ၦလၧအတဲၩ့လၩ့နၧၩနီၪဆံၭ. 2 ဘိၩ့မု, ဒဲဆၧဖၩ့, ဒဲလၩ, ဒဲၡၪၥံၪ လချုၭ ခံၭလၩ့ဒံၭဘၪ တၭ; ထီးဆၧအုၪ့ၥံၪ လချုၭ ဂဲၫထဲၩ့ဒံၭဘၪ လၧဆၧဆၧၩ့လၩ့ အလးခဲၫ့တၭ, 3 လၧမုနံၩ အထးဖၧၩ့ ထီးၦပၧၩ့ဂံၪ့နီၪ မိဝၭထိၬဝ့ၫ; ဒဲၦအဆီၪ့ၥံၪ မိကူၭလၩ့အၥၭ; ဒဲၦဂူၬဆၧလဖၪ လၧအၡၩ အကၠီၩ့ အီၪထီဝ့ၫ; ဒဲၦလၧအယိထၪ့ လၧခီၫ့ လၧတရၫ့လံၩနီၪ မိခံၭလၩ့; 4 ဒဲတရၫ့ၥံၪ လၧဖၧၩ့ၥၭနီၪ မိကၭဘံၭထၬအၥၭ, ထီးၦဂူၬဆုၪ့ဂူၬအၥီၫ မိလၩ့မါထဲၩ့ လခီၫ ထီးအဝ့ၫ မိဂဲထုၪ့ လၧထိၪဎွံၩ့ၥီၫ အကၠီၩ့; ဒဲကယဲ ၦဖိၪမုၪၥံၫကျံၩဆၧလဖၪ မိဘၪ ဆၧဆၪ့လၩ့ဝ့ၫ ထီးအလူၬ; 5 ဒဲမိၥၭမဲၪဆ့ ဆၧလၧအထၪ့ထီၫ; ဒဲဆၧၥၭမဲၪလဖၪ အီၪလၧဖၧၩ့ၥၭ; ဒဲၥံၪ့ၡကၭ မိဖီၫထၪ့, ဒဲထွ့ မိကဲၪထၪ့ ဆၧအဎၧၫ့; ဒဲဆၧဆိၫ့န့ဘၪ မိဂၭဂီၩ့ဝ့ၫ အဂဲးဘဲၫယီၩ ၦၡၩ လ့ၩထီၩ့ အဂံၪ့ လၧအမိအီၪဝ့ၫ ယံၬယံၬတၭ, ၦလၧအၥုၪ့အုၭၥၭအုၭဆၧနီၪ လ့ၩဝံၩ့ဝၩ့ လၧဖၧၩ့ၥၭၥံၪနီၪလီၫ. 6 ထီးဖျံၩစ့ၩ လချုၭ ထ့ၬဒံၭဘၪ, ဒဲလိၫ့ထီၫ့ လချုၭ ထ့ဖၭဒံၭဘၪ, ဒဲထံၫဆဲၩ လချုၭ ဂၭဂီၩ့ဒံၭဘၪ လၧထံၫထၪ့ဖျိၭနီၪ; လဲၪ့ပၪ လၧထံၫဖၧၩ့နီၪ လချုၭ ခါဒံၭဘၪ, 7 ထီးနီၪလဖၧၫ့ ဂၪ့ခိၪမုၬ မိထဲၩ့ထဲၩ့ လၧဂၪ့ခိၪ ဘဲၫအအီၪဝဲၩဝ့ၫ အၥိၭ, ဒဲၥၭ မိထဲၩ့ထဲၩ့ လၧယွၩ လၧအဖ့ၪလၫ့ဝ့ၫ အအီၪနီၪလီၫ. 8 ဆၧပျီၩပျီၩ အဆၧပျီၩပျီၩလဖၪ; ဆၧထီးအလူၬ ပျီၩပျီၩလီၫ; ၦလီၩလၩ့ဆၧ လဂၩ စံၭဝ့ၫဒၪ. 9 လၧနီၪအမ့ၬယၫ လၧၦလီၩလၩ့ဆၧနီၪ အဆၧကိၪ့ၥ့ၪ အကၠီၩ့တၭ, ၥီၪ့ထဲၩ့ၥၫ့ထဲၩ့ဒံၭ ၦခမျၧးၥံၪ လၧဆၧၥ့ၪယၫ အဂဲးအကၠီၪ့ မွဲမၬ, ဆီၫ့မီၪ့လၩ့အၥၭ ထံၫထံၫဆၭဆၭတၭ, အၪ့ဎၬဒၪန့, ဒဲအီၪက့ၪတဲၩ့ဝဲၩ ဆၧချဲၩ့ဒီၩ့လၩ့ၥံၪ အၪမံၩ့ဆ့လီၫ. 10 ၦလီၩလၩ့ဆၧနီၪ အၪ့ဎူၫ အၪ့ဎၬဆၧ ဘဲၫၥိၭ အမိဒၪန့ ဆၧချဲၩ့ လၧအဂ့ၩအဘၪၥံၪ; ဒဲဆၧကွ့ၭအၥၭ ဆုးလီၩ့ ဒဲဆၧမွဲဆၧတီၩနီၪလီၫ. 11 ၦကိၪ့ဆၧၥ့ၪ အဆၧချဲၩ့လဖၪ မၩအၥၭ ဘဲၫနိၪစူၩ အၥိၭ, ဒဲဘဲၫထၭစူၩၥံၪ အၥိၭ, လၧဆၧအီၪကီၪ့ၥံၪ အခိၪလဖၪ ၦယူၬၥိၪ လဂၩဎး ဖ့ၪလၫ့ဝ့ၫနီၪ, ဖျၩထၬဝ့ၫလီၫ. 12 လၧနီၪအမ့ၬယၫ, ယဖိၪခွၫဧ့, လၧဆၧလဖၪနီၪ အကၠီၩ့, မွဲနဘၪ ဆၧအၪ့ၥီၪ့ နဝ့ၫဘီၪ; ဆၧမၩကဲၪထၪ့ လံၬၥံၪလဲၥံၪ အၪဘံၪ့နီၪ အထုၬ အီၪအ့ၬ; ဒဲဆၧယိဆီၫ့မီၪ့ ဆၧအၪနီၪ ဒုၭပွံၭ ၦဖံၭၦယၪလီၫ. 13 မွဲပဒိၭပနါ လၧဆၧထီးအလူၬနီၪ အထုၬ အဂဲးအကၠီၪ့ဆံၭ. ၥၭမဲၪ ယွၩ, ဒဲထီးန့ဖံၭထၬ အဆၧမၪလူၬလဖၪဆံၭ; အဂဲးဘဲၫယီၩ အယီၩ ဘၪဆဲၫ့ လၧၦၡၩ ကိၭဂၩဒ့ၭ အဆၧဖံၭဆၧမၩလီၫ. 14 အဂဲးဘဲၫယီၩ ကယဲ ဆၧဖံၭဆၧမၩ လမံၩ့လါလါ, ဒဲဆၧအီၪၥူၪဝ့ၫ ကိၭအမံၩ့ဒ့ၭ, ဆၧအဂ့ၩ မွဲဂ့ၩ, ဆၧအအၧၩ့ မွဲဂ့ၩ, ယွၩ မိဒုၭဂဲၫ လၧဆၧစ့ၩရၫ့ အဖၧၩ့ ထီးအလူၬလီၫ.